qundao/data-zh-poetry huggingface dataset:
赠鹾使
作者：梁佩兰
朝代：清
体裁：七言律诗

赤墀丹陛列班联，许史家声辇下传。德泽远沾南诏遍，旌幡高建两淮前。鲸波满涌银沙雪，鳀海长流火井烟。百万金钱资内府，度支谁得似君贤。
赠黄汉人新婚·其一
作者：梁佩兰
朝代：清
体裁：五言律诗

山橘经霜熟，官梅夹路逢。青袍同白马，奠雁即乘龙。吉日诹连朔，良宵庆在冬。香奁新有咏，知定向钗茸。
赠黄汉人新婚·其二
作者：梁佩兰
朝代：清
体裁：五言律诗

年少为才子，拿云是汝心。秘书翻宋本，高曲操唐琴。刻漏传银箭，神鸾吐玉音。待看春气入，红蕊绽芳林。
赤日
作者：梁佩兰
朝代：清
体裁：五言律诗

赤日生鹑火，红云冒祝融。轻纨初画扇，纤葛乍含风。酒进罗浮酿，诗教乐府工。请弹千古调，一拂峄阳桐。
走马引
作者：梁佩兰
朝代：清
体裁：乐府曲辞

惊风歘来天马下，夜半无人空四野，月落城头星照瓦。琉璃匣吐莲花鋋，腰出走马插豹鞬。直行万里入幽燕，幽燕报仇多少年。
越王台
作者：梁佩兰
朝代：清
体裁：七言律诗

睥睨天低夕照回，登临人认旧时台。话来今古频回首，望去江山但举杯。象郡尚留邕管地，龙川谁识伯王才。玉熙宫里伤心处，无数棠梨别院开。
踏莎行·江上闻笛
作者：梁佩兰
朝代：清
体裁：词

高峡云愁，清湘水咽。龙吟夜半飞寒铁。孤舟独钓四茫茫，红衫几点沾残雪。斑竹萧骚，黄芦凄切。江楼梦到关山月。关山月苦照何人，闺人泪作燕支血。
车遥遥
作者：梁佩兰
朝代：清
体裁：乐府曲辞

车遥遥，马骄骄，大河桥。桥下屋，龙所筑，水之族。车且舟，人骑牛，沙路头。车载驰，喜鹊飞，行人归。
轩辕二帝子祠
作者：梁佩兰
朝代：清
体裁：五言律诗

福地仙人宅，轩辕旧日祠。万松龙蜕甲，千瀑毳飞丝。山色鸿濛锁，江光远近移。与谁留太古，岩壑自题诗。
轻寒
作者：梁佩兰
朝代：清
体裁：五言律诗

虽然春到浅，风力已难严。馀雪晴开户，当花半捲帘。酒邀名士饮，香爱美人添。以此为閒日，风流亦未嫌。
边尘
作者：梁佩兰
朝代：清
体裁：五言律诗

极目黄云蔽，飞尘复奈何。一时封紫塞，前路失金河。弓影随来少，笳声捲入多。惟馀酒泉郡，得见汉明驼。
边月
作者：梁佩兰
朝代：清
体裁：五言律诗

白玉盘中坐，清霄一戍楼。骆驼千帐影，筚篥隔年秋。霜落征人泪，衣封少妇愁。幕南无雁到，那卜大刀头。
边柳
作者：梁佩兰
朝代：清
体裁：五言律诗

暮春方踠地，婀娜遍飞丝。蕃汉人攀折，边关古别离。暗能遮毳幕，青欲夺燕支。何故牵情思，金城日落时。
边烽
作者：梁佩兰
朝代：清
体裁：五言律诗

甘泉犹未报，先过受降城。一点墩台见，全军幕井明。招摇天四动，胡马夜频惊。莫遣秦关去，难为戍妇情。
边笛
作者：梁佩兰
朝代：清
体裁：五言律诗

截竹作横笛，声声贯入天。星黄沙碛外，月白戍人前。大半为秦弄，都忘出塞年。春风不可度，梅落总堪怜。
边草
作者：梁佩兰
朝代：清
体裁：五言律诗

出关人迹少，草色认龙堆。忍死融沙雪，含生候蛰雷。行愁光禄塞，望失李陵台。谁识来天马，衔将苜蓿回。
边雁
作者：梁佩兰
朝代：清
体裁：五言律诗

边庭当九月，听雁授寒衣。书札传胡少，云山隔汉微。黄榆风正急，白草雪初肥。何用分南北，衡阳任汝归。
边雪
作者：梁佩兰
朝代：清
体裁：五言律诗

冻云无日夜，积雪亘回中。猎骑行围黑，穹庐割炙红。牛羊冰窖满，天地玉门空。主将劳征士，琵琶操北风。
边马·其一
作者：梁佩兰
朝代：清
体裁：五言律诗

边马龙媒种，风鬃虎脊文。一身穿九塞，万里共三军。白日鸣飞镝，黄尘出战裙。阴山追逐去，应见籋浮云。
边马·其二
作者：梁佩兰
朝代：清
体裁：五言律诗

刍豆枥间同，骁腾众一空。骐驎仍地下，星宿自房中。仰秣时听角，骄嘶日向风。北征诸将士，知尔共成功。
过东林作·其一
作者：梁佩兰
朝代：清
体裁：五言绝句

东林日下舂，老衲始出定。黄叶落幽泉，閒云引孤径。
过东林作·其二
作者：梁佩兰
朝代：清
体裁：五言绝句

得我山中人，了然證心目。吹来殿角钟，雪压一丛竹。
过何瑚山沧浪洞别业赋赠·其一
作者：梁佩兰
朝代：清
体裁：七言绝句

人烟亦有沧浪地，下映溪桥上映山。添我老夫来狎坐，忘机长对白鸥閒。
过何瑚山沧浪洞别业赋赠·其三
作者：梁佩兰
朝代：清
体裁：七言绝句

夕郎庭训早闻诗，年少聪明众所知。翻阅赐书皆秘本，不烦门外更寻师。
过何瑚山沧浪洞别业赋赠·其二
作者：梁佩兰
朝代：清
体裁：七言绝句

香山书院郡城西，太傅当年有旧题。今日贤孙开别墅，傍人休认武陵溪。
过何瑚山沧浪洞别业赋赠·其五
作者：梁佩兰
朝代：清
体裁：七言绝句

形骸尔我都忘却，两世通家意自亲。轻薄世间惟有笑，郁洲居士本狂人。
过何瑚山沧浪洞别业赋赠·其四
作者：梁佩兰
朝代：清
体裁：七言绝句

青螺香脆味沙糖，紫蟹经霜甲内黄。更醉榄溪千日酒，便拚身世在糟床。
过惠州访王紫诠太守
作者：梁佩兰
朝代：清
体裁：七言律诗

不辞舟楫长江路，今日东来谒使君。讴祝遍闻循父老，交游几见客同群。新诗且喜呈花下，良会何难至夜分。忆雪楼头看明月，鹤峰高插碧天云。
过李冯山湖居新斋玩月·其一
作者：梁佩兰
朝代：清
体裁：五言律诗

爱尔来湖隐，清秋月下谈。地凉成水殿，人影落冰潭。结社无新故，通家况二三。共联诗句好，佳事在城南。
过李冯山湖居新斋玩月·其二
作者：梁佩兰
朝代：清
体裁：五言律诗

新斋招即到，向晚不劳缄。月浅才开扇，湖深直似岩。受风张绮席，防露滴秋衫。瀁瀁空明境，苔花入镜函。
过维阳赋赠左界园太守
作者：梁佩兰
朝代：清
体裁：七言律诗

蓟门归棹出长芦，相访还停甓社湖。指佞昔年簪獬豸，行春今日佩麟符。民间喜得黄丞相，主上深知汲大夫。想见冬来明月好，一帘官阁鉴冰壶。
过虔州是程周量旧游题诗处有感和韵
作者：梁佩兰
朝代：清
体裁：七言律诗

万壑风高木叶哀，四山云起郁孤台。关分江口东西合，帆向滩头日夕来。才入戍楼闻画角，忆归山驿认红梅。故人把笔题诗处，不得登临不拟回。
迎春词·其一
作者：梁佩兰
朝代：清
体裁：七言绝句

亦知松柏耐冰霜，争似春来草尽芳。东望白云郊外去，一齐同看打牛忙。
迎春词·其七
作者：梁佩兰
朝代：清
体裁：七言绝句

市上春人入画图，醉归无处觅人扶。太平曲作蛮歌唱，小队鞲鹰莫谩吁。
迎春词·其三
作者：梁佩兰
朝代：清
体裁：七言绝句

腊残天地逐年新，不待朝元已立春。二十四番花信动，松门容易作閒人。
迎春词·其九
作者：梁佩兰
朝代：清
体裁：七言绝句

乌帽春官綵仗陈，句芒太岁值行春。儿童不识拦街笑，道是穿鞋著屐人。
迎春词·其二
作者：梁佩兰
朝代：清
体裁：七言绝句

小园生菜切如丝，新绿堆盘荐酒卮。方寸剪来红帖子，学人门户贴迎禧。
迎春词·其五
作者：梁佩兰
朝代：清
体裁：七言绝句

锦带红靴踏作云，鱼龙呈戏各纷纷。众中老大誇年少，不使春光灭一分。
迎春词·其八
作者：梁佩兰
朝代：清
体裁：七言绝句

眼见风光到处新，红烟霍霍蹴珠尘。排门白发催人到，莫惜金钱买好春。
迎春词·其六
作者：梁佩兰
朝代：清
体裁：七言绝句

两年春并一年过，淡沲微云淑气多。山色照来青入地，水光浮出绿摇波。
迎春词·其十
作者：梁佩兰
朝代：清
体裁：七言绝句

看春归又打鞦韆，綵索佳人欲上天。相约新年人日好，共穿花胜压钗钿。
迎春词·其四
作者：梁佩兰
朝代：清
体裁：七言绝句

新禽婉转语堪听，羽翼初齐燕最轻。知尔不忘贫旧主，桃花如锦结巢成。
进帆石门怀古作
作者：梁佩兰
朝代：清
体裁：古风

晓霁安远流，高崖划双扇。回瞻郡城邈，百雉纷蜿蜒。云幽蕴岩阿，水碧结石面。粼粼浅濑鱼，织织圆波燕。人帆定形影，风日换闻见。倏尔阳岫开，赩焉阴谷眩。青畴旷稠叠，红泉互飞溅。循览景屡周，触物念多变。好役诚贾劳，耽安亦沉晏。达人鉴知止，君子崇令善。抗言追往昔，榜歌自为乱。
送一株上人之丰湖
作者：梁佩兰
朝代：清
体裁：五言律诗

我爱罗浮蝶，飞飞不可从。仙人日散发，戏蝶在高峰。师去住峰下，月光吟水龙。遥空发三叹，湖断一秋钟。
送严藕渔予假南还次原韵·其一
作者：梁佩兰
朝代：清
体裁：七言律诗

十年簪笔侍垂衣，久别山中信亦稀。岂意身随三殿上，翻然心逐二泉飞。青松不厌成高节，黄鹄从来有旧矶。京国贵游冠盖地，几人争讶宦情非。
送严藕渔予假南还次原韵·其三
作者：梁佩兰
朝代：清
体裁：七言律诗

平生心事薄秋旻，除却银河不问津。谩道文章归太史，生成冰雪见高人。观空始觉云无影，习静方知性是真。眼底燕来蝴蝶去，岸桃堤柳剧青春。
送严藕渔予假南还次原韵·其二
作者：梁佩兰
朝代：清
体裁：七言律诗

祖帐当前驿骑催，悠悠旌旆出之莱。山从泰岱千盘下，水抱黄河一线回。云外直看孤岛度，日边还有几人来。邹枚词赋堪凭吊，更上梁王旧吹台。
送严藕渔予假南还次原韵·其四
作者：梁佩兰
朝代：清
体裁：七言律诗

风光无处不淹留，物外何时得暂休。精舍自今依马迹，蓬池犹忆扈龙舟。高天日月难长照，盛世麒麟不再游。好语昔年芸阁友，园林新种橘千头。
送严藕渔归锡山次予假原韵·其一
作者：梁佩兰
朝代：清
体裁：七言律诗

久客炎州已葛衣，闭门终日见人稀。芭蕉绕屋萧疏放，蝙蝠拂帘高下飞。自写法书矜蕺扇，别裁新研胜鼍矶。相过似我怜同调，三耳无劳较是非。
送严藕渔归锡山次予假原韵·其三
作者：梁佩兰
朝代：清
体裁：七言律诗

伤乱无忧赋小旻，太平是处有通津。南溟持节新关吏，外国扬帆渡海人。归去定知忘客苦，交游难得见君真。烟波转忆吴门棹，惆怅梅花已隔春。
送严藕渔归锡山次予假原韵·其二
作者：梁佩兰
朝代：清
体裁：七言律诗

江流长夜雨声催，水出新苗没野莱。鸥鹭一群沙浦去，鲥鱼三尺钓船回。山川对酒供吟咏，岁月惊心感往来。昨日粤王城下别，岂知重送在崧台。
送严藕渔归锡山次予假原韵·其四
作者：梁佩兰
朝代：清
体裁：七言律诗

许为离支十日留，晶丸初剥几时休。那能杨柳沙边路，更放芙蓉月下舟。朱凤自应丹穴宿，仙人多向赤松游。岭南景物何曾异，五月江清漾鸭头。
送乐说和上奉华首雷峰千山海幢栖贤丹霞三世语录往秀州楞严寺入藏时取道粤西
作者：梁佩兰
朝代：清
体裁：五言律诗

春到西江水，师行已泮冰。殷勤三世法，传续万年灯。梵夹留萧寺，禅枝挂古荫。越僧相识遍，谁不仰南能。
送云锡五·其一
作者：梁佩兰
朝代：清
体裁：七言绝句

红云方宴荔枝频，嘉舫那堪更荐人。欲向河流看马颊，先从江水汎龙鳞。
送云锡五·其三
作者：梁佩兰
朝代：清
体裁：七言绝句

年少多才出众中，都官知尔立奇功。安流不待桃花水，筑得秋风瓠子宫。
送云锡五·其二
作者：梁佩兰
朝代：清
体裁：七言绝句

生来标格自堂堂，车从威仪入帝乡。仍近人前道词赋，相如赀乃得为郎。
送人
作者：梁佩兰
朝代：清
体裁：七言绝句

水绿山青去鸟频，晚烟朝雨却愁人。旧时南武宫前树，开作棠梨别样春。
送人
作者：梁佩兰
朝代：清
体裁：五言律诗

绵绵寒食雨，脉脉海棠春。以我仙湖曲，迟君冰雪人。称诗敦大雅，有道托先民。归日闻蝉噪，山中夏正新。
送人之安南·其一
作者：梁佩兰
朝代：清
体裁：七言绝句

海上烟开雨气消，满帆风信报今朝。星辰日月波涛里，一夕飞行万弩潮。
送人之安南·其二
作者：梁佩兰
朝代：清
体裁：七言绝句

白袷轻衫稳称身，看君汎海似游春。微茫一点龙门泊，艾岭花开已待人。
送人入安南
作者：梁佩兰
朝代：清
体裁：七言律诗

万里波涛几日程，海门飞去片帆轻。鱼龙宫阙浮空上，犀象人家绕树行。宝货远通银豆市，艾花春满竹棚城。日南本是南交地，况复彝王识姓名。
送人归晋阳·其一
作者：梁佩兰
朝代：清
体裁：六言诗

江城白布张帆，山驿青帘买酒。束来书卷牛腰，立向河桥马首。
送人归晋阳·其三
作者：梁佩兰
朝代：清
体裁：六言诗

西望轘辕度关，东临沧海观日。岂无越树珊瑚，自爱唐风蟋蟀。
送人归晋阳·其二
作者：梁佩兰
朝代：清
体裁：六言诗

磔格钩辀隐隐，桄榔椰叶冥冥。归人千里万里，送客长亭短亭。
送人还楚·其一
作者：梁佩兰
朝代：清
体裁：五言律诗

岭南春色早，十月已梅花。无计留君住，孤城闭日斜。长空指高鸟，戍鼓杂清笳。迢递湖中路，湘帆未有涯。
送人还楚·其二
作者：梁佩兰
朝代：清
体裁：五言律诗

三楚英雄地，频年事甲兵。檄传湓浦口，军驻岳阳城。白日吹鼍浪，黄沙压骑营。长才那用隐，幕府旧知名。
送何不偕之桂林
作者：梁佩兰
朝代：清
体裁：五言律诗

故人别我去，西指苍梧云。腊月无多日，春山专待君。身随孤杖远，雁背一江分。八桂苍苍地，题诗那可闻。
送何东户之郧阳张将军幕
作者：梁佩兰
朝代：清
体裁：五言律诗

一官成白首，万里赴长安。复佐元戎去，军中鼓角寒。水流郧口尽，山向竹溪盘。莫叹儒无用，尊前拂剑看。
送佟伟夫明府还都门·其一
作者：梁佩兰
朝代：清
体裁：七言律诗

满天明月照人来，竹屋蕉窗昨夜开。送客不堪临野水，怀人从此上高台。山迷红叶秋钟断，路界黄河匹马回。近北自来霜雪早，帝城归去谒蓬莱。
送佟伟夫明府还都门·其二
作者：梁佩兰
朝代：清
体裁：七言律诗

贵戚承恩雨露浓，鲖阳家世半侯封。一官岂但随琴鹤，双阙还应傍衮龙。注就虫鱼编尔雅，教成歌舞爱吴侬。高帆忍见濒挝鼓，指点江枫照远峰。
送侄星度归金陵
作者：梁佩兰
朝代：清
体裁：七言律诗

草长阶前懒去芟，年来宴坐拟寒岩。那能心挂天门树，得似君移海上帆。五岭清明当禁火，六朝花柳衬轻衫。垞南垞北频相过，谁忍今朝别阿咸。
送刘省庵铨部主试还朝·其一
作者：梁佩兰
朝代：清
体裁：古风

平生慕交游，冠盖尽四海。常恨远古人，不得共千载。天地玄与黄，开辟非草昧。诗书当肴核，道义为甲铠。谁知云韶音，埙篪入其内。黄钟发潜萌，大吕求匹配。春雷百卉坼，万物成灌溉。桃李自不言，东风笑相待。修干挺华林，寒崖一枝在。君持日南节，我秉田间耒。十年为弟兄，相见翻感慨。执手诚后时，且喜同友爱。
送刘省庵铨部主试还朝·其三
作者：梁佩兰
朝代：清
体裁：古风

炎州信南离，火德应柳咮。斗魁戴六匡，牛女次在后。当时盛人文，草野皆绘绣。自从丧乱馀，百物陈杂糅。缃帙失甲乙，刀槊列丁戊。有谁识衣冠，无复推孝秀。我皇一车书，天下开薪槱。君持玉节来，较士量入彀。造车计轮辐，架屋论结搆。琉璃鉴晶莹，冰雪辨刻镂。噌吰考钟鼓，饤饾绝俎豆。尺寸求珊瑚，经纬罗星宿。鱼龙啸奔腾，骏马快驰骤。明镜悬日中，烛下尚经究。所重在得人，用心良独厚。
送刘省庵铨部主试还朝·其二
作者：梁佩兰
朝代：清
体裁：古风

太华金芙蓉，三峰半天削。传是巨灵掌，岂有神禹凿。日月背后生，黄河一边落。箭括通天门，龙首盘地络。时闻上帝觞，中有叔卿博。宰世为大人，笃生应乔岳。怀文耀黼黻，出匣露锋锷。弘璧珍明堂，摄提夹大角。权衡准周官，司禄及匠作。早朝蓬莱宫，暮诏丝纶阁。传车望南溟，秣马辞北朔。呈材任规矩，斲轮非糟粕。
送刘省庵铨部主试还朝·其四
作者：梁佩兰
朝代：清
体裁：古风

黄鹄一高举，千里不可知。斥鴳抢榆枋，飞鸣待何时。临当送君行，黯黯难言辞。徘徊江水深，仰望天四垂。我舟列渔樽，君舟扬兰旗。笳鼓叠中流，澜涛漾文漪。芳草沿汀洲，过雨滋棠梨。忆昨同宴游，徵歌列吴儿。萧寺寻高僧，赋诗并弹棋。讵意成参商，此乐不可追。云帆挂青山，倏忽随风飞。鸟道临台关，驱马更度之。而我事春耕，徒然把锄犁。
送区鱼山归铁城省觐
作者：梁佩兰
朝代：清
体裁：七言律诗

岁暮州城负米归，他乡犹得恋慈帏。乱离祇合甘贫贱，生计何妨采蕨薇。海上一帆孤岛近，柴门深雪夜灯微。读书膝下真难事，莫叹乾坤老布衣。
送史万夫归维扬仍用前韵
作者：梁佩兰
朝代：清
体裁：古风

我如退院空山僧，四壁无物不聚蝇。提瓶饮灌尽自足，封镜凸凹无人憎。丁丁伐木冬昨过，采采盈绿春方曾。芒鞋久破从见底，麻衣懒著那系绳。与予问答有谁侣，老猿謦欬时一应。不难立骨学槁木，亦许割肉馋饥鹰。君家江南好兄弟，天门双峙高崚嶒。江淮河汉一气接，雷霆霹雳交相乘。芜城相访追往昔，城头星落天犹瞢。君从红桥饮我酒，杨梅五月冰盘登。美人一歌客一盏，见君坐立无虚矜。寻吴适越道非远，纪群到处人人称。南游岂料来岭外，昔年意气今逾增。白龙何故尚鱼服，小鸟不识乎大鹏。黄金入火百炼出，洪炉铸就千光腾。读书论世具今古，天地与君人全能。我欲烦君数相过，有茶八饼泉三升。湖中鲤鱼长尺半，朝来况挂寒湖罾。陂田秧马久未下，傍午日色如晨兴。竹间佛桑花照眼，颇似芍药银含棱。越台木绵更可爱，白日天半悬红灯。惜乎置酒不解劝，荷锸埋我常自惩。涛声入夜叠笳鼓，官船旗尾摇波层。长江万里直转瞬，断崖削壁垂空澄。炎州火德春较暖，海云并作阳乌升。女桑映水枝婀娜，绿杨踠地丝鬅鬙。埙篪迭唱有新景，柴门独闭无故朋。只馀公宴诗满首，回环深玩还细誊。
送史蕉饮太史归维扬用顾书宣编修原韵
作者：梁佩兰
朝代：清
体裁：古风

閒身日伴莲花僧，笔墨结习羞画蝇。放开六合止方寸，我自适我忘人憎。高歌痛饮计亦得，天地局蹐夫何曾。有谁同心复同好，错似白玉縆朱绳。洪钟猛簴在宫庙，所向叩击无不应。夫君九霄一鸾凤，下界梦泽无神鹰。泰山蹴踏峰破碎，黄河指画冰崚嶒。往时休沐归邗上，马总六辔书十乘。儒臣博洽有如此，上帝简在宁醉瞢。蓬莱仙都敞金阙，忆昔忝窃同时登。君留长安盛车盖，姓字龙腹群相矜。而我蹭蹬学驱策，毋乃处士徒虚称。南归以来今七载，丝发如雪头颅增。青山未许便稳卧，仰天尚拟垂天鹏。岂知寒芒旧星锷，埋泉一断终难腾。赖君来游相过我，知我湖屿安无能。倾盘供客仅虾菜，举盎储粟无数升。还从湖心及湖尾，船舷晒网时挑罾。平生磊落纵不减，少壮意态何由兴。炫花幸不上目睫，削骨毕竟生眉棱。长谈往往当日落，两人共对空房灯。家童丁倒任鼾睡，僮约琐细那堪惩。三更夜深月初吐，琉璃堆地光层层。众声寂寞群动息，万虑涤荡凡思澄。都忘语默入神室，红盆不久浮阳升。瓜棚豆格坠墙角，照来疏密藤鬅鬙。君犹琅琅诵诗句，追琢金石连高朋。作诗和君志君厚，箧出茧纸呼儿誊。
送吴山带北上
作者：梁佩兰
朝代：清
体裁：古风

金出赤堇始见精，白虹绕气为玉荣。骊龙颔珠烛沧溟，蕤宾牛铎存审声。纯钩盘郢鸊鹈莹，凤凰三十六和鸣。麒麟撼佩天马狞，昆崙万里八骏程。造化蕴蓄含异灵，造化一泄天下惊。金茅山中有吴生，自宝康瓠名无名。书拥四库面百城，升堂入奥开重扃。奋笔落纸飞雪轻，音如洪钟铿长鲸。河流岳峙还渊停，短歌微吟空草亭。踪迹寄托榛与苓，餐霞中散自忘形。蛾眉㛹娟谁目成，昔为里颦今国倾。应图骨象颜蕣琼，双璜杂佩摇光晶。金根为车载之行，仲冬子月赋北征。鸣笳叠鼓朝扬舲，鼍鸣顺风潮水盈。帆樯高揭悬兰旌，江头祖帐何纵横。离支美酒琥珀觥，梅花馥馥上酒罂。亲朋举劝几迭更，相与痛饮同醉醒。浈湟水合浛墨凌，台关鸟道凿五丁。路出章贡连吴荆，匡庐九叠芙蓉屏。香炉挂瀑素练萦，天限南北为金陵。江淮黄河水浊清，北徐气象犹峥嵘。昔生刘项驱强嬴，至今人物能谈兵。齐鲁周道如砥平，岩岩泰岱地轴擎。耳目所历皆未经，河朔劲悍幽蓟并。朱弓锦带鞲臂鹰，马蹄踏踏车彭彭。桑乾河流带断冰，太行丹嶂朝神京。我皇端拱临殿廷，诏擢天下真儒英。龙门洞达排九楹，神鱼烧尾经雷霆。看君奏赋扬紫庭，云和孤竹锵咸茎。上给笔札臣马卿，硬黄笺纸镂管青。置身天上居蓬瀛，翳予与君为弟兄。启蒙乡塾俱弱龄，咿唔乾死十秋萤。壮操铅椠约玉绳，渐老圭璧磨角棱。贵贱一辙无所营，偶然晚达任运乘。上帝主宰人岂能，君为文章郁云兴。仙湖之水洗耳听，仙湖之水濯我缨。再游金马随鸾铃，与君鼓吹当休明，著作万古昭日星。
送吴承云归白园·其一
作者：梁佩兰
朝代：清
体裁：七言绝句

虎泉一去草堂寂，赖有白园频往来。今日白园又归去，草堂怀抱几时开。
送吴承云归白园·其三
作者：梁佩兰
朝代：清
体裁：七言绝句

南头大阮帝京游，小阮风流更北头。同在金茅山下住，一家词赋已千秋。
送吴承云归白园·其二
作者：梁佩兰
朝代：清
体裁：七言绝句

香草崇兰共此心，两旬明月一湖吟。寻常杯酒成离别，哀怨王风属古今。
送吴诸樊白岁归金茆·其一
作者：梁佩兰
朝代：清
体裁：七言绝句

木兰新筑待君来，几日篱门特地开。正好月明留不住，西风斜挂峭帆回。
送吴诸樊白岁归金茆·其七
作者：梁佩兰
朝代：清
体裁：七言绝句

秋柳萧疏尽见湖，夕阳何处更藏乌。老来自分头如雪，览镜谁知尚黑须。
送吴诸樊白岁归金茆·其三
作者：梁佩兰
朝代：清
体裁：七言绝句

百年能得几清秋，聚散无过一水鸥。飞去飞来天地阔，不胜惆怅上湖楼。
送吴诸樊白岁归金茆·其九
作者：梁佩兰
朝代：清
体裁：七言绝句

君家兄弟总难忘，别日情添到日长。约我入山同一饱，夜煨松火芋头香。
送吴诸樊白岁归金茆·其二
作者：梁佩兰
朝代：清
体裁：七言绝句

禾黍高低绕近郊，溪山曲折入金茆。人回沙浦看渔簖，月出松枝照鹤巢。
送吴诸樊白岁归金茆·其五
作者：梁佩兰
朝代：清
体裁：七言绝句

铜瓶汲井日三升，香荈煎来绿化冰。供与诗人吟彻夜，重烦新句写吴绫。
送吴诸樊白岁归金茆·其八
作者：梁佩兰
朝代：清
体裁：七言绝句

乌雀争泥踏甑尘，蕨薇烟火逐时新。竖儒识字终何补，合把黄金让贵人。
送吴诸樊白岁归金茆·其六
作者：梁佩兰
朝代：清
体裁：七言绝句

少年射鸭竹枝弓，老向湖头矮屋中。乐府唱来空自笑，人间不识有柴翁。
送吴诸樊白岁归金茆·其十
作者：梁佩兰
朝代：清
体裁：七言绝句

即看园菊散金翘，争似山梅白玉条。乌帽跨驴吾已定，待君同去雪埋腰。
送吴诸樊白岁归金茆·其四
作者：梁佩兰
朝代：清
体裁：七言绝句

对来语默似真僧，入夜谁能记点灯。待得月弦墙角出，满阶黄叶落层层。
送吴采臣大参归天门
作者：梁佩兰
朝代：清
体裁：古风

大船峨峨映江水，小船戢戢衔鹊尾。木兰为楫紫丝笮，瞬息一夕行千里。借问使君何以然，岭南四月杨梅天。南船顺风向北指，篙师不用横索钱。同人祖帐临河甸，素馨花开照人面。酒后谁能赋别离，东飞伯劳西飞燕。忆公昔日来五羊，帅漕旌节生辉光。诸军任取据碻磝，计相自足供荥阳。擎雷山头碑千尺，至今人比韩陵石。采葛人家纪姓名，珠官风俗流恩泽。兰也山林养拙人，闭门久矣存其真。圣贤贫贱古恒有，不愿干谒随风尘。自从客岁虔州路，一见新知遂成故。况复登临上越台，车马班班过蓬户。宴会招寻月几回，如渑美酒倾金杯。乘槎独去汎沧海，探梅屡约临西台。萧寺春深海裳睡，银塘历乱飞红翠。寂寞南园三百年，风流社事还相继。长歌赠我知我心，平生写出成连琴。龙蛇法书遍尺幅，只字价等双南金。黄钟喤喤蕴高厚，郊庙之音到林薮。曲高和寡理则然，投桃报李吾何有。荔枝可食不肯留，桄榔夹路闻钩辀。陶情或效阮公咏，倚杖岂作卢敖游。马首庾关数延伫，归去天门对谁语。予亦秋来溯秣陵，夜月高吟问牛渚。
送周恒梅归山阴·其一
作者：梁佩兰
朝代：清
体裁：七言绝句

两世通家弟与兄，廿年相见此时情。无端挂席西风去，海上潮生明月明。
送周恒梅归山阴·其三
作者：梁佩兰
朝代：清
体裁：七言绝句

老鹤横天任意飞，双雏衔翼侧相依。秋风水国芦花白，万顷雕胡待尔归。
送周恒梅归山阴·其二
作者：梁佩兰
朝代：清
体裁：七言绝句

岸动江根桨划波，微凉天气入秋多。韶阳山色重重见，一派滩声到五婆。
送周恒梅归山阴·其五
作者：梁佩兰
朝代：清
体裁：七言绝句

佳水佳山绕会稽，湖田湖屋惬幽栖。黄龙会下犹能记，居士观心得木樨。
送周恒梅归山阴·其四
作者：梁佩兰
朝代：清
体裁：七言绝句

黄叶千山客路遥，蝉鸣山驿柳萧萧。钱唐江上潮还到，无复英雄更射潮。
送周梨庄归江南次留别原韵
作者：梁佩兰
朝代：清
体裁：古风

清淮不入黄河浊，高人好似云中鹤。冰雪那容更上尘，山川或取收行橐。蜉蝣衣裳振楚楚，谁识静者寻寂寞。不妨自号愚谷愚，一任人同恶溪恶。我家城南宅半亩，临湖早著捞虾屩。菖蒲出水含紫茸，修竹侵墙解新箨。闭门累月绝闻见，恐惊众诺予独谔。世道从来蜀道难，人情大抵鲁酒薄。君为海内老耆旧，犹向匡庐远持钵。即从庾岭策乌藤，亦是长风吹飞藿。访予湖上话畴昔，十年以来无此乐。花气熏人在隔帘，傍檐轻燕穿红幕。两人肝胆镜可照，鬼神瞰室无愧怍。何缘告别枉诗篇，匆匆无乃费酬酢。龙门之桐太寥亮，孤竹之管敢含嚼。看君发棹还江东，使我北窗徒企脚。
送周维念
作者：梁佩兰
朝代：清
体裁：古风

携手登粤台，山势何青苍。秋色来虎门，一气葭菼黄。凫鹥乱渔讴，海水空茫茫。浮云向东驰，白日临平冈。仰视霄汉间，好鸟多翱翔。羡君振羽翮，高举还帝乡。
送周舍人归吴门·其一
作者：梁佩兰
朝代：清
体裁：七言律诗

几年乡梦绕苏台，今日扬帆粤海回。红蓼满滩犹未落，寒梅十月已先开。心惊物候闻鸿数，夜雨灯前赌酒来。不忍别君非一事，湖头风起莫相催。
送周舍人归吴门·其二
作者：梁佩兰
朝代：清
体裁：七言律诗

客舍劳劳亦自閒，归心先拟住包山。板舆一奉慈亲乐，竹杖兼看雉子斑。踪迹有谁寻凤阁，丹青当日貌龙颜。由来野鹤横天上，只在云霞缥缈间。
送契如上人之桂林
作者：梁佩兰
朝代：清
体裁：五言律诗

菩萨愿无尽，所行皆为人。桂山随雨遍，楚水极烟春。讲律通猺獞，拈花接峒民。禅心亦何寄，孤月夜相亲。
送姚东胶之潮阳兼访惠州王紫诠太守
作者：梁佩兰
朝代：清
体裁：五言律诗

花重江梅雨，丝轻水荇风。鹅城千嶂下，鳄渚一溪中。春宴官斋数，华灯客路浓。所思潮有信，寒食与君同。
送姚蒹入吴
作者：梁佩兰
朝代：清
体裁：五言律诗

一夜惊雷雨，朝来喜见晴。故人成远别，春水正初生。山向南雄起，江连北固平。东风吹不断，相送阖闾城。
送季伟公归钱塘·其一
作者：梁佩兰
朝代：清
体裁：七言绝句

十年相见不曾亲，祇见诗篇分外新。一束蛮笺千百首，遍贻香草与词人。
送季伟公归钱塘·其三
作者：梁佩兰
朝代：清
体裁：七言绝句

楚尾吴头路几遥，蝉鸣堤柳影萧萧。君归湖上西泠口，已过钱唐八月潮。
送季伟公归钱塘·其二
作者：梁佩兰
朝代：清
体裁：七言绝句

罗浮山色到重扃，卧榻高看眼尽青。最忆惠阳酬倡好，与君同客郡西亭。
送季伟公归钱塘·其四
作者：梁佩兰
朝代：清
体裁：七言绝句

归去南屏自结庐，不须长盼越江书。青荷碧荇莼丝菜，紫蟹红虾箬叶鱼。
送宋卫林归苕中兼寄其尊人眉庵·其二
作者：梁佩兰
朝代：清
体裁：五言律诗

近得苕中札，缠绵字数行。故人殊念我，高卧在閒堂。薄酒倾椰树，深花灌佛桑。无由奉颜色，徒自咏沧浪。
送宋山言归商丘
作者：梁佩兰
朝代：清
体裁：古风

北土雨少夏日亢，祝融执炬如南荒。火龙张鬐地轴横，桑乾河流成沸汤。冰车城门日相冲，行人卖冰如卖饧。人家冰盘充圆方，予亦畏热客舍藏。越山一发青茫茫，衡门沧海花扶桑。欲归不能思徬徨，仰视大小众鸟翔。梁园公子神洋洋，过予自拂巾衫凉。言出涿鹿辞帝乡，路从汴州桥金梁。还自商丘古雎阳，第宅雎阳城中央。乃祖衮衣而绣裳，赐书万卷自先皇。而翁法曹新装潢，帐列甲乙森琳琅。归去且乘夏日长，弟兄诵读同一堂。上下千古穷毫芒，涤殷荡周漂虞唐。五经黼黻为文章，百家杂碎皆秕糠。有田带郭千亩疆，四时八节供蒸尝。黍稷稻麦与菰粱，宅边园池绕周防。牡丹芍药垂紫房，蒂茄文藻青白蒋。竹竿袅袅新折将，河岫王鲔鳟鲤鲿，钓为宾客陈玉觞。高秋九月天雨霜，射猎天气鹰风扬。白草满地芦苇黄，黑狐黄狐相跳梁。角弓手挽三石强，一发可落双飞鸧。铁丝箭镞来银獐，铜盘剌血鲜淋浪。生饮其血慨以慷，仰天大笑无四旁。人生聚散无恒常，今日一别成参商，后会不知其何乡。爱君词赋誇凤凰，愿君阊阖排文昌。歌以送君抒我肠，君读我歌莫我忘。
送屈本庵燕游
作者：梁佩兰
朝代：清
体裁：五言律诗

鹅潭老诗叟，门对海门秋。自得沧浪趣，而为京国游。浮云森碣石，白日荡幽州。看尔风尘外，高歌上酒楼。
送岑霍山归九江
作者：梁佩兰
朝代：清
体裁：七言律诗

几宵湖屋被霜封，草树当阶亦换容。寂寞正思留好友，别离谁忍话深冬。孤城却月沉寒角，远寺空山到晓钟。愁绝挂帆江上去，一天云暗石门松。
送左我庵学使时往修永定河
作者：梁佩兰
朝代：清
体裁：七言律诗

五岭山川一奥区，文章高动女牛墟。为罗翠羽皆么凤，曾拔鲸牙得鳘鱼。清镜冰壶人鉴里，红盆金柱日华初。天边近喜承恩诏，会向河渠更著书。
送张南士归四明·其一
作者：梁佩兰
朝代：清
体裁：五言律诗

客路初临水，乡心已到家。秋声在蟋蟀，寒色满蒹葭。海日朝悬树，山云晚变霞。遥知闺阁里，夜夜报灯花。
送张南士归四明·其三
作者：梁佩兰
朝代：清
体裁：五言律诗

四壁原无愧，皇天贱汝躬。但能依老母，即可答先公。心事萌香草，呻吟托病虫。白云持几片，期与故人同。
送张南士归四明·其二
作者：梁佩兰
朝代：清
体裁：五言律诗

何处成高隐，家山在四明。秋风招白鹤，春雨斸黄精。叠嶂当窗满，长松入户清。且无官税累，兼可事躬耕。
送徐子卿归钱塘
作者：梁佩兰
朝代：清
体裁：古风

炎州七月风萧骚，斗牛过伏天气高。海中终日作飞浪，势如白马乘银涛。君家钱塘江上住，八月观涛众如雨。潮来直似卷铁甲，钱王枉用持弓弩。我曾一至当深冬，江空不辨鼋鼍宫。雪花密压西泠渡，月色暗度南屏钟。闻君为人不得见，查侯陆侯屡称善。长松卧壑寒到底，魄濯冰壶上人面。先人大节留丹青，君也高举为鸿冥。当时桥山事惨切，龙髯不下谁为迎。杞人往往忧天坠，漆室之女思憔悴。琵琶弹断玉关尘，杜宇啼残蜀国事。忽然策杖临越台，草堂访我何奇哉。逢君不禁开口笑，一日相见能数回。长篇赠我满纸湿，风雨淋漓鬼神集。黄河从天泻万里，要与笔力争出入。当今作者徒纷纷，看君直似鸿门军。櫜鞬插羽佐驱使，岂比叱咤成风云。我欲随君和一曲，古琴游弦鸡登木。山盘水沓河汉长，皎皎白驹在空谷。今日斗酒歌别离，明朝伯劳东西飞。踟蹰独立周四顾，霜露入夜沾人衣。
送徐序仔归嘉禾·其一
作者：梁佩兰
朝代：清
体裁：五言律诗

与我相期久，君行我尚留。疾风吹昨夜，明月度前秋。天气初含冻，江潮直溯流。自今归计得，吾道复何求。
送徐序仔归嘉禾·其二
作者：梁佩兰
朝代：清
体裁：五言律诗

为客真无补，还家慰倚闾。二年湖上雁，几纸岭南书。山驿红柑树，江城白小鱼。高堂有慈母，犹得进盘蔬。
送徐序仔归嘉禾送宋卫林归苕中兼寄其尊人眉庵·其一
作者：梁佩兰
朝代：清
体裁：五言律诗

饮酒共官舍，夜灯犹有辉。城头笳隐隐，云外鸟飞飞。高峡开前浦，重关截翠微。自怜方远役，不忍送君归。
送徐虹亭太史归松陵·其一
作者：梁佩兰
朝代：清
体裁：七言绝句

篱菊未残梅已吐，岭南十月似阳春。山中正好寻芳讯，江上翻来送远人。
送徐虹亭太史归松陵·其七
作者：梁佩兰
朝代：清
体裁：七言绝句

老大如君事远游，东南天地尽罗浮。明珠翡翠无颜色，箧里新裁十九秋。
送徐虹亭太史归松陵·其三
作者：梁佩兰
朝代：清
体裁：七言绝句

花时棋局屡相邀，萧寺钟声暮复朝。今日别离怜处所，绿杨秋后不成条。
送徐虹亭太史归松陵·其二
作者：梁佩兰
朝代：清
体裁：七言绝句

六朝耆旧多零落，谁似词臣尚白头。一日风帆三百里，不劳归路听钩辀。
送徐虹亭太史归松陵·其五
作者：梁佩兰
朝代：清
体裁：七言绝句

仙湖茅屋似深山，剥啄无人自掩关。才喜君来君又去，有谁同对白云閒。
送徐虹亭太史归松陵·其八
作者：梁佩兰
朝代：清
体裁：七言绝句

乡味河鲀鱼最美，红柑三寸更何如。十年簪笔黄金殿，依旧名山老著书。
送徐虹亭太史归松陵·其六
作者：梁佩兰
朝代：清
体裁：七言绝句

入夜寒帷一点灯，尚烦细字写吴绫。离情短幅那能尽，颇耐诗成墨已冰。
送徐虹亭太史归松陵·其四
作者：梁佩兰
朝代：清
体裁：七言绝句

银瓶滩口喷风雷，记取珠娘送棹回。他日越台高处望，松陵书札渡江来。
送徐铎愚归潖洲
作者：梁佩兰
朝代：清
体裁：五言律诗

如何相见后，亟亟放归舟。高咏连朝听，寒灯昨夜留。江云随鸟没，塔影向人浮。十里沙村路，山钟木叶秋。
送敏上人归灵洲·其一
作者：梁佩兰
朝代：清
体裁：七言绝句

闭户梅花满雪封，经旬酬唱迫残冬。犹嫌车马填城市，归去空山自扣钟。
送敏上人归灵洲·其二
作者：梁佩兰
朝代：清
体裁：七言绝句

佛阁灯花结小除，松门长夜自如如。孤峰有影新林月，四座无言一卷书。
送方葆羽归桐城兼柬其尊公依岩
作者：梁佩兰
朝代：清
体裁：古风

天骥不与凡马同，神龙岂是泥淖中。明堂古来重梁栋，宗庙谁不求钟镛。自从见君燕山道，两世论交与君好。日下红尘簇往来，灯前白室抒怀抱。爱君意气南山高，刘生作侠非人豪。胸蟠星宿列象纬，笔缀虿尾穷牛毛。虽然献策未得志，五侯七贵知名字。客舍无时不卖文，大幕为人上封事。我时忝窃为侍臣，金门索米徒苦辛。疏乞归山暂休沐，逍遥且作閒居人。菱湾藕港移舟楫，桑柘枫林近相接。涨海宵分泛斗牛，罗浮天半骑蝴蝶。苍头报我空中音，故人过访丘与林。寒鱼负冰雁带雪，隆冬气候成玄阴。流连登眺不知去，南国山川教人住。饮酒官斋玳瑁筵，题诗僧院娑罗树。荔支熟后蕉子黄，近来柑橘红有霜。买船十日泊珠海，长风巨浪天茫茫。夜潮风定星侵晓，挂帆倏忽随飞鸟。度岭松看翠盖垂，当关驿指红梅笑。匡庐峰下水连云，直至枞阳路始分。乡味盘飧荐芦笋，鲟鳇斫鲙还纷纷。趋庭再拜陈家宴，龙眠一幅屏风见。为道相思致八行，豹囊裹寄羚羊砚。
送朱汉源归桐乡次留别原韵
作者：梁佩兰
朝代：清
体裁：古风

闭户从春来，梅花压墙角。雪色光棱棱，铁骨立岳岳。有如狷介士，偏畸见卓荦。气定神自森，性高行必踔。鸟静为林幽，鱼肥因水浊。俗情竞趋走，吾独缓踯躅。此意得今人，千载未云邈。朱君来桐乡，过我草堂数。风流著文采，太素存古朴。荔枝与遍尝，鸡头忆初剥。洪钟在猛簴，扣击验所学。明明荆山珍，生成不须琢。王风起衰靡，大雅事扬榷。长啸天地间，宇宙犹龌龊。青帘下白舫，玉辔控黑驳。言将返苕霅，万里入北朔。穷交恋朋好，惜别心屡懪。春江厉波涛，坚冰正柝灂。水上珊瑚枝，赠行为君斸。去矣乘风云，大人方吐握。相送临花田，微雨昨夜渥。
送李山公宫詹奉使祭告南海还朝
作者：梁佩兰
朝代：清
体裁：七言律诗

扶桑东尽即南溟，牛女天边见使星。金册一函昭帝飨，璧坛千载贶神灵。波涛日射鱼鳞紫，城郭峰盘雁翅青。归去拜陈三殿上，海邦应为进图经。
送李武曾入秦
作者：梁佩兰
朝代：清
体裁：古风

昨夜阅邸报，秦州降黑霜。麦田杀尽数千顷，马无刍豆军无粮。幽州道旁击冰盏，满城食冰如食饭。红炉地中烧日火，居人不敢出门限。李郎壮哉游，不为秦人愁。带身鹿卢剑，裹装红锦裘。手携一卷若冰雪，长途可以消炎热。正阳门外与我逢，玉河桥边与我别。青骢马肥青丝新，马头駊騀高过人。左抽右控习细步，忽然飞去空沙尘。山势何隆隆，水声何咽咽，收入胸怀两奇绝。脚下黄河伏地流，眼前太华从天截。吾闻始皇昔日称英雄，骊山凿筑阿房宫。筑宫未成身便死，朽骨载在辒辌中。汉家亦有芙蓉苑，化作蒌芜人不见。到日相烦问牧儿，恐有牛羊卧金殿。
送李生入都
作者：梁佩兰
朝代：清
体裁：古风

昔吾游吴门，与君始相见。高秋值九月，把菊长日宴。同时有魏陆，幕府美才彦。吐音成鼓钟，走笔掣雷电。流连为朋好，忘却节候变。后来挂席归，杨梅已堪荐。去年入长安，复尔深缱绻。公卿共下榻，馆舍同一椽。君行跨青骢，我出乘紫燕。自君过巴蜀，予亦返乡县。庾岭高插云，瞿塘急如箭。山川一修阻，书札何由便。讵期君驱车，至粤重会面。日南古交州，海外素奇甸。晶莹琉璃宫，翕赩珊瑚殿。土风载名物，所产无不遍。大珠明月含，紫贝锦霞烂。砗磲象车轮，蝴蝶似团扇。巨鳌可为簪，翡翠行作钿。饮惟荔支浆，食以桄榔面。草堂屡相过，笑语曾勿断。忽然告离别，不复留顾盼。冥冥旧宿云，役役新飞雁。云犹抱山中，雁已唳天半。置酒临中宵，邀君坐及旦。长风万里回，列宿明河粲。明知是秣马，且欲须臾缓。我本行路人，岂作儿女恋。由不获追逐，不觉怀聚散。凭谁问行藏，祇自存方寸。京国逢故人，为言守贫贱。
送李苍水北上·其一
作者：梁佩兰
朝代：清
体裁：五言律诗

久入幽州客，还家复送君。不堪连夜雨，相隔半城云。点案灯花见，融江野雪闻。知从天路去，鸾鹤自为群。
送李苍水北上·其三
作者：梁佩兰
朝代：清
体裁：五言律诗

霜菊散金翘，山梅蔽石桥。罽裘装马首，书卷束牛腰。近塞黄云古，侵沙白草骄。不曾行路惯，珍重佩琼瑶。
送李苍水北上·其二
作者：梁佩兰
朝代：清
体裁：五言律诗

向北风尘地，黄河早合冰。大川那用涉，官马直须乘。夜气山烟敛，晨光野色兴。如逢征雁到，书可寄南陵。
送李镜月之端州
作者：梁佩兰
朝代：清
体裁：古风

李侯侵晨过语我，滢也往鼓端江柁。诸公共送出花田，侯曰不劳兰曰可。是时海上烟雾浓，角鹰四面天吟风。百神云车走光怪，波涛上下浮鸿濛。篙师渔工各叉手，据楫不动但哆口。其阳恐有崖谷崩，其阴恐有蛟龙斗。侯也静者色不移，谈笑竟欲轻冯夷。翠罾闪闪贝宫紫，东日西倒扶桑枝。一幅蒲帆疾于鸟，三日江程一时了。锦石山头片月明，羚羊峡口乌猿叫。鸣笳树旆忽郡城，郡中初过车骑声。郡人欲识文章伯，银罂往往来相迎。太守风流况相善，洒扫官斋列芳宴。细骨嘉鱼滑入匙，钿毫孔雀斜开扇。兴来捉笔不肯停，共扼鸟道驱五丁。大言小言落蝌斗，劖入岩石星荧荧。西望苍梧断人目，九疑缥缈飞青绿。未就重华荐楚词，空怜二女啼斑竹。春深江水束箭流，乘风归到琵琶洲。刺桐枝上穿么凤，椰叶花边出栗留。李侯李侯重会面，满握明珠令人羡。更出珍藏赤豹囊，示予新得青花砚。
送杨勉庵北上·其一
作者：梁佩兰
朝代：清
体裁：古风

维南有香山，七宿相纚连。中有莲花峰，其下出藕泉。美人饮泉水，颜色成芳鲜。皎如朝霞升，波漾芙蓉妍。逸态何便嬛，修眉自连娟。东家学倭髻，西家学钿蝉。斗帐施红罗，玉窗摇金烟。吉日承蹇修，嘉礼成良缘。良人惠前绥，间关为车牵。出以玳匣琴，拂以朱丝弦。一弹秋鸿飞，再弹春洞天。
送杨勉庵北上·其二
作者：梁佩兰
朝代：清
体裁：古风

西北多佳人，不如南国姝。蛾眉聚倾国，皆让天下殊。首耀金雀钗，耳贯明月珠。前后何所见，紫囊缀茱萸。左右何所见，杂佩锵璠玙。缃绮为下裳，锦绮为上襦。明诗与习礼，淑德驰令誉。圣人坐掖庭，充者皆闾娵。伫见召后宫，贵盛在须臾。
送林桐叔归石岳
作者：梁佩兰
朝代：清
体裁：五言律诗

石岳青冥上，高空不可收。载天盘日月，交气接罗浮。万壑争飞瀑，群峰入缀旒。送君归旧隐，予亦即来游。
送查韬荒归秀州
作者：梁佩兰
朝代：清
体裁：古风

昔我甲辰在燕国，李生箧中把君作。长天吹风阔万丈，雪花如席风前落。相思即欲将尺书，黄河水冰无鲤鱼。美人亭亭矜颜色，杂佩左右锵璠玙。一十年来思未已，到处逢人说名字。鸳鸯湖上花满湖，终日垆头倚花醉。谁知君自驱车来，凌风直上越王台。珊瑚宫阙烛海底，天地倒影沧溟开。同时我友陈与屈，共君凭吊飞健笔。大珠小珠星月出，前古后今事非一。我犹远逐浮云驰，白草照面霜丝丝。狐裘蒙茸著不暖，北军笑指南方儿。行近长安望陵阙，朱邸黄旗闪弓月。白头宫监解往事，邂逅为我殷勤说。还家不觉已一年，去时冬日今秋天。银瓶汲井尽清冷，篱根野菊堆金钱。君来访我草堂上，慰我从前数怀想。相知无暇拘琐屑，细言促膝大抵掌。金蜃吐气如飞楼，巨鳌首象蓬莱丘。我欲携君坐于此，龙女酌酒欢相留。并向茫茫观所以，究取鸿濛最初气。扶桑小草不足道，元化真宰有深理。君胡别我使我孤，以手画作吴江图。画一善鲙长须奴，门前钓著四腮鲈。呜呼，丈夫草泽无贵贱，一线乾坤眼前见。霸气徒悬黄葛丝，离支不续红云宴。君岂必为于越人，我岂必居南海滨，君不见地上行麒麟。
送樊昆来太史主试还朝
作者：梁佩兰
朝代：清
体裁：古风

长风夜半吹海水，虎门潮上三百里。银山雪屋堆嵯峨，晓来一片光如纸。官船鼓吹扬旌旗，津亭车马纷交驰。烛龙衔日照洒洒，垂杨夹岸飞丝丝。前头后头张铁鹿，渔蛮缓度珠娘曲。菖蒲抽后踯躅红，鹧鸪啼处蘼芜绿。君为天上文昌星，上帝诏命司南溟。玉衡尺寸定九龠，神鱼变化腾百灵。紫贝明珠无不见，探奇更入珊瑚殿。来时山驿鸣秋蝉，去日江波掠春燕。嗟予洗沐归八年，柴门卧疾寒湖偏。烧畬收米甑待爨，书帖乞药囊无钱。长安无复知名姓，白发如霜掩清镜。炼魄常时读道书，求心到处观僧定。有谁知我为何人，君独访我情最亲。只道在笯是鸾凤，岂知行地非麒麟。倾肝吐胆深相许，芭蕉夜雨灯前语。薄酒还令出蟹泉，素盘或一陈鸡黍。有时凭吊空古今，慷慨激烈为豪吟。吴歌楚舞亦宴会，探梅冲雪仍幽寻。天使风流自来少，多才况复怜同调。牛女东南见典型，罗浮面目开光曜。忽闻告别中皇皇，绸缪顷刻成参商。绛云浮霄气舒卷，北斗插地天低昂。皇华使节承恩重，对扬休命天颜动。垂橐曾无陆贾装，得贤尚献王褒颂。依然出入承明廷，宫门掌漏声丁丁。清佩逶迤美黼黻，簪笔予夺严雷霆。回忆故人长寂寞，俯仰苍天几寥廓。荷锸皋烟豆叶稀，横舟野水芦花落。呜呼，男儿立身富贵贫贱安足言，惟有古道能相存。看君整驾排天门，予亦放足八极翻昆崙。
送毛中庵归香山
作者：梁佩兰
朝代：清
体裁：七言律诗

秋老高天见雁行，送君归去海茫茫。移船好似风吹树，别梦应知月到床。百里波涛行日夜，千重崖嶂夹青苍。重阳菊后无馀事，便欲题诗过草堂。
送毛青苕司训惠来·其一
作者：梁佩兰
朝代：清
体裁：古风

廿年读父书，今日为世用。禄米虽尚微，名位殊足重。人伦奉周孔，斋舍列弦诵。时寻鲁壁经，或拟奚斯颂。璧水藏蛟龙，苜蓿集鸾凤。终冀腾天墀，明堂作梁栋。
送毛青苕司训惠来·其三
作者：梁佩兰
朝代：清
体裁：古风

斗匡居文昌，皎然当天中。大雅纵沦替，吾道原尊崇。何用见儒术，礼乐端厥躬。抽帆入三河，路指东江东。正值瓜蔓水，上映旌旆红。
送毛青苕司训惠来·其二
作者：梁佩兰
朝代：清
体裁：古风

少小能属文，五色杂纂组。跂蔚露镡锷，高明写怀抱。今来已壮夫，汝壮吾亦老。通家有孔融，后辈得袁虎。去矣为师儒，宫庭考钟鼓。
送汪寓昭查德尹归馀杭·其一
作者：梁佩兰
朝代：清
体裁：五言绝句

我有荔枝酒，迟君不肯来。别离无限意，相送越王台。
送汪寓昭查德尹归馀杭·其三
作者：梁佩兰
朝代：清
体裁：五言绝句

珊瑚踯躅花，翡翠桄榔树。俱有好容颜，何时共一处。
送汪寓昭查德尹归馀杭·其二
作者：梁佩兰
朝代：清
体裁：五言绝句

珠海光如雪，珠娘倚棹歌。虎门潮水至，为尔导风波。
送汪寓昭查德尹归馀杭·其四
作者：梁佩兰
朝代：清
体裁：五言绝句

峡里猿声断，云中鸟翼齐。湘漓二江水，谁忍各东西。
送汪舟次检讨出使琉球
作者：梁佩兰
朝代：清
体裁：古风

今皇御极朝元殿，玉帛车书万方遍。西北明驼献铁门，东南翡翠供奇甸。往时白雉来交州，荷兰亦进小肉牛。朝廷赏宴有殊礼，远人拜舞欢怀柔。七闽之东落漈海，大小琉球在其内。方物曾将入贡图，臣人久矣登王会。圣王德化无堮垠，日月所照同乾坤。册封盛典有故事，帝用简在咨儒臣。儒臣出使君恩重，黄门宣诏车徒送。碣石秋高祖帐横，交河水满官船动。帆樯一指生长风，天地荡荡归胸中。已见蛟涎吹浪白，还惊鱼眼射潮红。重溟汎去不知处，倏尔连连露洲渚。烟消始达梅花洋，云开直映斗镂树。停船鼓吹扬旌旗，帕头诸峒争传知。番儿来窥负刀剑，国王出迓骑熊罴。一时奏乐鱼龙震，金函捧读天颜近。山北尼芝锡绮文，山南察度颁银印。丈夫得志推人豪，身著天使麒麟袍。仗节西域穷塞外，岂似沧海行波涛。风俗山川列为记，太史采风固其事。万里扶桑揭日回，殿前应上琉球志。
送沈客子还平湖
作者：梁佩兰
朝代：清
体裁：古风

客中见花发，归思向花浓。燕地满碧草，马头生乱峰。行看南湖月，坐听平湖钟。湖上鸳鸯鸟，双双栖影重。
送沈度汪太史归苕上
作者：梁佩兰
朝代：清
体裁：七言律诗

高怀落落见君真，风雅相过日更亲。近向蕺山为孝子，自来仙禁作词臣。银鳞江上鲈鱼满，朱实山中橘柚新。况有梅花照行路，岭南十月已成春。
送沈方舟入秦·其一
作者：梁佩兰
朝代：清
体裁：七言绝句

匹马西行首谩回，插天华岳擘云开。仙人笑指三峰畔，待尔芙蓉掌上来。
送沈方舟入秦·其二
作者：梁佩兰
朝代：清
体裁：七言绝句

新诗想到渭南多，醉拥秦娥日夜歌。若问咸阳古时事，出关青草隔黄河。
送洪大入吴
作者：梁佩兰
朝代：清
体裁：五言律诗

鲈鱼三尺雪，金错鲙银丝。选日吴淞上，佳人特尔为。旧游予不忘，初客自应知。取次看风物，杨梅似荔枝。
送潘历余入都门赴选·其一
作者：梁佩兰
朝代：清
体裁：五言律诗

幽居少人事，晓起送君行。宿雾红山驿，寒雪白海城。候潮占五两，发棹卷双旌。制就黄骢曲，低徊无限情。
送潘历余入都门赴选·其二
作者：梁佩兰
朝代：清
体裁：五言律诗

国士知名久，山中任苦辛。荔萝常挂户，风雪忽征尘。西掖闻清佩，东堂揖大臣。一官初带印，看尔读书人。
送王君道归会稽·其一
作者：梁佩兰
朝代：清
体裁：七言律诗

枫叶照水烟远空，雁飞叫霜天暗红。离筵把酒共九日，送客赋诗予老翁。峡势参差泻新瀑，江流朝暮迎长风。家山归去有何好，书屋湖上兰亭东。
送王君道归会稽·其二
作者：梁佩兰
朝代：清
体裁：七言律诗

见说多才善属文，何难天上化为云。声名后辈无双士，家世前贤有右军。一片夕阳人并立，半空寒影鹤谁群。钱塘八月潮来往，书札还思再报君。
送王君道归会稽次曾秩长韵
作者：梁佩兰
朝代：清
体裁：古风

将军第宅读书客，崧台十度枫林赤。挂帆一旦还湘湖，雉尾莼丝团数尺。知君天马出蒲梢，眼见龙鬐与凤臆。翱翔岂有天门限，动静不离易损益。宁忘省觐入蓟丘，暂住蕺山计亦得。孟冬十月著鼠裘，打来雪花大如席。毋论相逢与相识，有情泪洒腥红血。
送王础尘归毗陵次原韵·其一
作者：梁佩兰
朝代：清
体裁：七言律诗

江南风景晋陵城，四面芙蓉镜里行。草色自齐平楚绿，花光争掩绣川明。支藤处处逢岩壑，著屐人人识姓名。怪得越台烟水暖，欲从征雁数归程。
送王础尘归毗陵次原韵·其二
作者：梁佩兰
朝代：清
体裁：七言律诗

历块平生遍九州，黄河倒日看飞流。雄心静后犹时动，仙骨生成不待修。世路风尘怜北首，土风诗句纪南游。惠山茅屋还无恙，听取泉声共耳谋。
送王虹友还吴门
作者：梁佩兰
朝代：清
体裁：古风

珠江江水急如箭，黄木湾头掣雷电。万叠山横半幅帆，风涛撇旋飞银练。禺阳浈阳两高峡，百丈长年不须牵。岭南春暖气候殊，山木江花总深茜。鹧鸪声从草里出，锦翼斑斑扑如扇。即看水长五婆城，篙折滩回亦乘便。雄关天半人往还，蚁垤蜂盘磨中转。忆君昨岁秋日来，大火西流节初变。荔支龙目虽未尝，朱橘红橙已堪羡。后来甘蔗糖有霜，细骨嘉鱼并登荐。客舍寻君问故人，官阁开尊设筵宴。城头吹角行欲锁，烛灺裁诗待呈遍。君为长句真绝伦，山东李白今重见。海内群推王太仓，竞乞龙蛇写笺绢。嗟予欲屈过草堂，累月经营未酬愿。君行不肯为我留，那得留连更郊饯。吴门旧游心缱绻，送君归去何繇卷。江南二月生白蘋，横塘到处花光泫。雉尾新莼满湖淀，洞庭包山恣游衍。同人相过慰远游，索读新诗共称善。我有羚羊玉一片，青花绝胜红丝砚，发墨十手可对面。赠君大雅志不忘，莫似东飞伯劳西飞燕。
送甥曾秩长之韶阳·其一
作者：梁佩兰
朝代：清
体裁：七言绝句

灯下题诗连晦朔，岂知离别在今朝。渚云江树微微雨，汀鹭沙鸥缓缓潮。
送甥曾秩长之韶阳·其三
作者：梁佩兰
朝代：清
体裁：七言绝句

高馆山中又一年，生涯只用卖文钱。谁能采菽供慈母，似尔书生有研田。
送甥曾秩长之韶阳·其二
作者：梁佩兰
朝代：清
体裁：七言绝句

黄叶千峰绕客身，小园才见菊花新。写将双阙毬门石，送尔登临忆故人。
送田克五明府荣擢还朝
作者：梁佩兰
朝代：清
体裁：七言律诗

官船笳鼓叠中宵，竹箭奔流趁早潮。三载政成良吏去，一时心折故人遥。英州学校留碑记，南国声名在斗杓。忍上越台翘首望，岭云衔树暗河桥。
送石公之安南
作者：梁佩兰
朝代：清
体裁：古风

古今以来最尊贵，无上妙道称法王。紫金伽黎帝青钵，视诸所有皆秕糠。上天下地只一指，左顾右鉴无四旁。世尊拈花迦叶笑，当时此事全昭彰。有何微密不可说，智者自见愚者盲。譬如月出始在水，水月不定江茫茫。洎乎重轮薄霄汉，星宿历历朝中央。风车电马任遝踏，至静一照穷毫芒。卓哉吾师杖人子，洞源玉水来寿昌。南华曹溪出西域，此水直与葱河长。师为循源更腾上，屈注竟欲横天潢。少时圆明入宝镜，释迦小字传诸方。中州注书在嵩室，少林祖殿洪钟撞。文殊五台等閒住，自扫古雪煨折铛。长安说法动丞相，狮子奋讯闻天皇。吴门松陵越苕霅，踞席何啻十道场。岭中提唱三十载，所座是处成宝坊。迩来安南慕玄畼，国王望拜抒中肠。番文延请具金册，书曰某某恭而庄。国人斋戒遍城郭，国王祗肃观幡幢。珠江水长未拍岸，虎门潮上千尺强。吾师从容望洋海，龙象夹侍乘舟航。柁工罗盘定针石，天妃降驾鸣珠珰。佛灯尽结紫绀色，水天四散琉璃光。冯夷恬波示灵异，神鱼张鬣随竿樯。珊瑚树出云淡沲，龙门江见风低昂。计程度近可三日，此邦盼久如十霜。到时举国人礼足，王臣以下分班行。其间贵种缠赤罽，亦有少者骑白羊。蔷薇点地香馝馞，苏合代蜡燎爃煌。金铙银笙奏法乐，宝华锦伞升禅堂。夜帘捲起天豁落，铃铎吹动金丁当。大慈引导谁不慑，威神显现邪自降。重离伸明第一义，盘陀花落天风飏。其时闻者叹稀有，各各饱满醍醐浆。艾山花叶亦沾洒，凤衔金汁来翱翔。国王闻法复受记，当空卐字繇中藏。维摩半偈悟可了，楞伽一木书成仓。王宫供养陈百物，衬钱堆积如山冈。郁泥自此用鲛绢，方丈何地非绳床。竺乾大法遍东土，今日又得流南荒。从来缘合系夙契，报本以果理则常。就如国中庵罗果，若非旧种安得尝。师行乘春归及夏，六月天气多青苍。南风大发海水顺，海帆一排如飞鸧。明霞空中尚缭绕，初日已上东扶桑。依然谒师在红寺，兰苕烟际芙蓉塘。海邦风土定有记，借予采入图金箱。作歌送师语不尽，灯下黯惨心彷徨。但可怀袖当尺素，慎勿取叶调宫商。
送离公归罗浮石洞
作者：梁佩兰
朝代：清
体裁：五言律诗

渐老妨幽独，逢人感别离。那堪当腊日，相送更禅师。孤雁声何切，閒云去不知。名山精舍在，想见护寒时。
送秦屋山归河东·其一
作者：梁佩兰
朝代：清
体裁：古风

病来卧空斋，始悟摄生理。寂寞归神明，风帘动窗纸。故人返三晋，欲送难强起。浮云拥车盖，白日曙濛汜。何苦蟋蟀吟，床头乱心耳。
送秦屋山归河东·其三
作者：梁佩兰
朝代：清
体裁：古风

小人工容色，君子崇笃实。文章为国华，立身乃道德。至动静则存，吹万理惟一。偃师忌淫巧，轮扁厌糟粕。不见苍天高，太虚表其质。
送秦屋山归河东·其二
作者：梁佩兰
朝代：清
体裁：古风

高柳鸣疏蝉，绕屋纷荔枝。晶盘堆赤玉，觞宴芙蓉池。昔者春载扬，今来当夏时。羲和骋六辔，一往不可追。俛仰惊节物，感叹增别离。
送秦屋山归河东·其四
作者：梁佩兰
朝代：清
体裁：古风

太行俯河东，西北连大路。黄河撼砥柱，倒入茅津渡。君行归翼城，丙舍对坟墓。回首望岭南，番禺遂成故。岂无雁门雁，秋日来尺素。
送程湟溱职方出守桂林
作者：梁佩兰
朝代：清
体裁：古风

大朝四月望日晓，皇帝宣下九重诏。诏曰咨汝司马臣，汝往钦哉守西徼。朕惟念此西徼人，山猺半杂难遽驯。汝在职方知其真，咨汝往治使其醇。其民往习事弓箭，狼牙箭锋神药鍊。以为从禽尚不可，况乃毒人俗宜变。汝昔弼朕为明农，太仓往往多朽红。汝今往计民亩钟，田上下错田中中。汝昔南宫名第一，汝为文章备黼黻。铜龙入侍擅簪笔，汝兴文教其毋忽。三十六州州土司，汝为郡长俱得治。土司质朴无文仪，汝以礼乐陶冶之。朕昔命汝云中使，汝能执法称朕意。兹为岳牧更底绩，朕当玺书召汝至。司马再拜稽首言，臣对休命臣谢恩。是日奉诏出宫门，路旁啧啧观华轩。银瓜纠结朱竿上，玉勒桃花夹旗仗。错金龙首刀二器，月轮画扇长至丈。谁其饯者张綵斿，举朝卿相兼公侯。赠诗列国诸名流，吴绫蜀茧书银钩。饶吹喧喧过京邑，长杨飞丝下原隰。长河风起波涛立，官船信风鸟飞急。七千里路如目前，洞庭波叠湘潭烟。衡山九疑相联绵，向南一面通入滇。郡人来迎各负弩，十十五五为部伍。江水曲折无飓母，共攀铜柱望楼橹。太守入郡人肩摩，观者捋须行者歌。峒民出迎装似傩，红蕉裹衫身上拖。从此人民享安乐，男把锄犁女织作。养得肥牛满家宅，养得蚕熟上奁箔。农夫感德化，黄雀啄玉禾。黄雀飞野田，不施网与罗。蚕妇感德化，缲丝为锦绮。上丝献官长，下丝作襊被。齐声道太守，太守古今无。恩及墙上桑，恩及城上乌。甚知太守廉，甚知太守厚。愿祝皇帝万岁，令我太守官爵尊大禄长久，太守赋诗刻石垂不朽。借问太守是何人，朝中司马程湟溱。
送程生归新安省觐·其一
作者：梁佩兰
朝代：清
体裁：五言律诗

离情不可道，杨柳共依依。二月江南路，江帆疾似飞。近花风燕定，收雪岭鸿归。早晚黄山下，殷勤著綵衣。
送程生归新安省觐·其二
作者：梁佩兰
朝代：清
体裁：五言律诗

海国春初到，潮声应薄雷。蛟龙连夜斗，风雨几时开。归客寻樱笋，幽人住草莱。艰难当此地，叹息霸王才。
送竹垞
作者：梁佩兰
朝代：清
体裁：七言绝句

海楼山寺两题诗，胜日登临酒一卮。正喜追陪翻惜别，刺桐初叶柳初丝。
送罗饭牛归宁都山中·其一
作者：梁佩兰
朝代：清
体裁：五言律诗

春来生百物，昨日始闻雷。烟雾晴难定，乾坤暗不开。遥从沧海上，一送故人回。语我山中事，柴门满绿苔。
送罗饭牛归宁都山中·其三
作者：梁佩兰
朝代：清
体裁：五言律诗

白茅峰顶上，架屋倚云高。入座猿携子，穿檐鸟堕毛。道情无物我，春色极亭皋。静想閒居止，松花落布袍。
送罗饭牛归宁都山中·其二
作者：梁佩兰
朝代：清
体裁：五言律诗

无钱买山隐，有梦托谁清。星月随君影，河关截雁声。天围芳草路，人背木棉城。归日开行李，茶经几叶轻。
送翁越岑子毅归馀杭
作者：梁佩兰
朝代：清
体裁：古风

南溟海阔生长风，新潮万丈腾鱼龙。高帆乘风坐天上，扶胥日出光曈昽。云烟绵联远相望，溯流不识蛮江涨。楚尾吴头数驿亭，竹枝薤叶闻渔唱。钱塘江上作归人，武林二月园林春。芳花紫荆耀朱萼，官柳凤翼张龙鳞。回忆趋庭在官舍，对床风雨常忘夜。礼能自立诗能言，学成岂是悠悠者。神鸾有族麟有驹，昌期应运生驺虞。掣笔久追赵㕙兔，磨墨定捉秋蟾蜍。才名灌耳人争噪，魏世双丁梁二到。直排阊阖朝玉皇，蓬莱列仙向前导。崇兰香草黄金芝，尊人与我同连枝。端门司禄并执法，文章炯炯当南离。我惟歌啸青冥外，老子之学纯用退。近入罗浮著道书，丹霞为裳月为佩。送君兄弟空眼悬，恍然碧落星洒连。念我山中徒舐犊，何时鞭策齐夹毂。
送胡韶先归豫章·其一
作者：梁佩兰
朝代：清
体裁：古风

尊酒置高台，嘉鱼作珍膳。送我同心人，踟躇出郊甸。东风二月来，晦朔连雨霰。泥涂满积水，牛马行不辨。春江厉风涛，百丈不可牵。如何据舟楫，缅邈流竹箭。南帆望北首，指点州与县。脉脉歧路旁，中情增缱绻。仆本行役者，转盼重会面。
送胡韶先归豫章·其三
作者：梁佩兰
朝代：清
体裁：古风

十七出乡里，五十始得归。黑发无半全，亲戚当记谁。问君何以然，往事请述追。维明在崇祯，天步方艰危。皇考申大义，伯父随六飞。忠臣尽社稷，国破家焉为。义当无完巢，兄弟成东西。我初来粤中，姓氏人不知。踪迹混甘婪，瓯骆同因依。夜宿桂花瘴，朝闻鹧鸪啼。后来佐藩府，出入筹军机。军中日草檄，宴息无一时。俛仰失故吾，泪流弓箭衣。泽雉不就樊，野马不受羁。今日还旧山，从前始展眉。先人二顷田，种豆南山陂。丘垄沿高冈，松柏荫四围。春秋备洒扫，子孙相提携。民生乐天伦，此外何用之。少年历辛苦，老大当娱嬉。
送胡韶先归豫章·其二
作者：梁佩兰
朝代：清
体裁：古风

平生寡俦侣，独立志刚毅。杜门守孤寂，神明养吾贵。自从与君交，古道得所契。白水合清流，浮云绝根蒂。去年我居乡，疾病危欲逝。乡间少药物，服饵恒不继。君为致参苓，书札远相慰。复恐馁妻子，米价时见惠。此意岂他人，笃切同兄弟。小人感壶浆，君子秉信誓。久要以不忘，青松结寒岁。
送胡韶先归豫章·其四
作者：梁佩兰
朝代：清
体裁：古风

巍巍豫章材，千尺出群木。造化深蕴隆，岁月成膏沐。上扶天柱支，下掣地维轴。庙堂远相求，工师久属目。为梁不架楹，为车不说辐。八极以逍遥，四海徒局促。胡然亘霄汉，翻自蟠空谷。子房志报韩，诸葛心在蜀。汉时胶西相，晋室豫州牧。贤者一出处，治乱于此卜。北林晨风飞，振羽鸣肃肃。
送董苍水归云间
作者：梁佩兰
朝代：清
体裁：古风

王风已亡少大雅，当今谁人称作者。云间董生独振起，诗名不数大樽下。近来历览恣九州，短衣皂帽骑土牛。采风处处记草木，结交往往轻王侯。洞庭潇湘吊屈宋，续得招魂与橘颂。更就重华自荐词，苍梧大野申哀痛。忽然舟溯南海旁，乘风纵体不可当。鼋鼍出没徒琐屑，日月铸冶真洪荒。陆贾城边杂芳甸，草堂与我寻相见。芙蓉旌旗四挥霍，吐纳长河急飞箭。遗我一尺集，宗庙森球镛。趋锵集群帝，夭矫腾蛟龙。仙人咳唾九天堕，据地而歌岂能和。星宿分明列太微，文章直合传青琐。胡为踯躅坎壈郁塞无所成，匣中雄剑空自鸣。有目接飞虫，有耳闻苍蝇。君不见扬子云，三世为执戟，太玄著就无人识。又不见梁伯鸾，出关歌五噫，赁舂庑下徒尔为。于今世上重权势，圣人去久远，贤者安得位。于今世态须黄金，丈夫无货财，何用求知心。惟有兰也，天地磊磊落落之狂士。泰山为颓，海水为竭，与尔磐石固声气，珠盘奉匕从此始。送君归，归江南，山光水色拖青蓝。黄莺乱啼春草短，薛淀湖头日初暖，相思莫使南云断。
送袁休庵归昭江·其一
作者：梁佩兰
朝代：清
体裁：七言绝句

朱槿花开系缆边，黍苗新雨涨晴天。山高直上羚羊峡，滩浅横撑木马船。
送袁休庵归昭江·其三
作者：梁佩兰
朝代：清
体裁：七言绝句

无日不同文酒会，城南观察最相亲。寻常夜语深灯燄，离别如何不怆神。
送袁休庵归昭江·其二
作者：梁佩兰
朝代：清
体裁：七言绝句

大湘小湘当上流，苍梧山下鸡笼洲。明玕玉色昭江水，沙际迎人满白鸥。
送袁休庵归昭江·其五
作者：梁佩兰
朝代：清
体裁：七言绝句

郁水鲥鱼飞雪鲙，增城挂绿溢琼膏。君来两度经长夏，归去应知梦寐劳。
送袁休庵归昭江·其六
作者：梁佩兰
朝代：清
体裁：七言绝句

江楼面面对青山，鸟道屏风入座间。除却读书无一事，达官长作野人閒。
送袁休庵归昭江·其四
作者：梁佩兰
朝代：清
体裁：七言绝句

虎门潮上石门潮，潮去潮来暮复朝。莫怪送行人易老，绿扬如发已垂条。
送费琰次归枞阳·其一
作者：梁佩兰
朝代：清
体裁：古风

费生气高迈，抗志师古人。时无孔仲尼，道德将谁亲。栖栖齐鲁间，往来厌风尘。旅食留长安，三载备艰辛。非无公卿交，乐处惟贱贫。求我于寂寥，情意多所申。腹贮今古书，吐辞皆深醇。赋诗继国风，正声何鲜新。大美恒中藏，至宝毋自陈。勖哉守坚璞，以为天下珍。
送费琰次归枞阳·其二
作者：梁佩兰
朝代：清
体裁：古风

我出彰义门，子行自通州。庞凉遍秋气，客舍不可留。客子衣裳单，贵人渐衣裘。马首随大车，马蹄辞方舟。虽同往江南，水陆成阻修。且为立须臾，与子相绸缪。绸缪亦何为，返子之林丘。堂上有老亲，门外无远游。膝下良独难，富贵非所求。酌泉当美酒，烹葵当肥牛。顾视世上人，有此真乐不。
送贾生归襄陵
作者：梁佩兰
朝代：清
体裁：古风

四载出门何所有，贾侯劝尔一杯酒。尉陀城西柳波岸，挂席倏抵凌江口。人生快意须眼前，世上富贵谁百年。南山终久作平地，沧海业变成桑田。从军夷陵事已往，昌州卧病神犹王。无诸国土衣文蛇，薄游岂得逢慨慷。即来粤徼经冬春，功名蹭蹬徒风尘。浮云交态海市见，只手屡欲翻天轮。归去襄陵莫长叹，读书且弋云中雁。先人节烈在高奴，待尔他时烜霄汉。呜呼，男儿有笔如铁足自雄，何况逐猎应手鸣雕弓。会当射策对天子，安能踯躅坎壈悲途穷。
送赵秋谷太史归山左·其一
作者：梁佩兰
朝代：清
体裁：古风

窈窕天上云，漭渺八极游。朝从蓬莱山，暮宿昆崙丘。变化既不测，卷舒还自由。烂漫扶桑霞，相值临沧州。鳞鳞见溟渤，巘巘升罗浮。仙者五六人，大小二石楼。笙鹤交好音，松柏盘翠虬。云兮本高天，山中宁久留。终焉薄层霄，星汉当奎娄。
送赵秋谷太史归山左·其三
作者：梁佩兰
朝代：清
体裁：古风

川南观察使，守惠相期久。万里远致书，鲤鱼竟虚剖。临当拥旄节，天外还矫首。腊残睹税驾，共剪春前韭。故交恋同心，新知乐携手。閒来一赋诗，兴到即饮酒。有时访山僧，證性及苕帚。磬声寂闻见，世事忘八九。人生有何常，所贵在不朽。维昔排金门，于今聚林薮。天地至广大，世人自枷杻。谁能貌衣冠，拱揖随木偶。
送赵秋谷太史归山左·其二
作者：梁佩兰
朝代：清
体裁：古风

神京应紫微，帝居敞金阙。公卿效趋走，车马日填咽。君为侍从臣，弱冠特超越。鸿文出巨手，史册揭日月。众女妒娥眉，芳草鸣鶗鴂。谁知点墨蝇，愈映寒池雪。一笑还空山，高卧长薇蕨。东游赋观海，南行志适粤。而我处里门，得承枉车辙。长谈苦昼短，续夜愁烛灭。中心如惊涛，尚恐告离别。
送赵秋谷太史归山左·其四
作者：梁佩兰
朝代：清
体裁：古风

春到气候和，景物自骀荡。东风二月来，城南百花放。燕乳初吐泥，鱼儿细吹浪。虎门值新雨，一夕风涛壮。拍天云阴霾，崩峡石芒砀。晨兴见澄霁，郊野始清旷。官船泊津口，遝沓陈祖帐。吾曹拟相送，小艓迟隔岸。连连蛋子摇，缓缓珠娘唱。情意殊未申，击汰慨以慷。沿洄几叠浪，顷刻千里嶂。椰叶暗远林，鹧鸪藏宿莽。后会夫如何，朝台但高望。
送邓将军归剑州
作者：梁佩兰
朝代：清
体裁：五言律诗

一门称将种，如尔最风流。对弈常中夜，吟诗到白头。酒间时舞蔗，花下笑藏钩。往日麒麟殿，声名动五侯。
送邵横庵入秦
作者：梁佩兰
朝代：清
体裁：古风

自我不见君，五度樱桃花。慈仁寺前昨相值，须眉变换惊年华。不曾立须臾，路旁吹风沙。后来欲相过，室迩人转遐。比闻西入秦，使我生咨嗟。燕台帝王都，人人取富贵。朝进魏其门，暮上阳阿第。相公易求情，将军好假势。黄金买尊官，绿帻拜高位。君才在此复落拓，恐往秦中亦留滞。终南龙首地势长，秦人当日开边疆。临洮之卒战斗死，至今鬼火飞咸阳。新丰酒徒游侠子，山鸡在怀鹰在臂。酒后常时说汉王，历历前头后头事。知君下马日，吊古为酸凄。长陵化珍宝，阴殿生蒺藜。西安女儿好颜色，锦裙飘起鸳鸯翼。坐上明驼艳有情，搊出银筝弱无力。男儿可怜虫，志气不得伸。不如在客舍，日日亲美人。美人近前客心醉，一日可当一百岁。莫使雄心再发时，偷学磨刀向黑水。
送陈仲夔归松湖
作者：梁佩兰
朝代：清
体裁：古风

君家松湖屋，我家仙湖楼。两湖相隔六千里，空涵一气同清秋。其中日月星辰落湖底，沐浴吞吐光欲浮。琉璃万顷作诡谲，堆出城郭疑银洲。林壑草木变异色，照耀鲜濯香而幽。鱼龙宫室复无数，雷雨鼓动惊阳侯。就中亦有舴艋舟，金沙鸂鶒雪片鸥。杨柳芙蓉种湖尾，石房书屋临湖头。居湖之乐有如此，君家松湖更难俦。瞿塘五月峡水至，虎须一倒沉豪牛。江汉之大争飞流，天地浸灌不可收。渔人刺船来沔口，取钱买鱼真良谋。嘉鱼似玉玉几尺，银鳞云鬣光油油。霜刀作鲙丝缕细，宜城美酒兼可求。君也兄弟相唱酬，慈母玉杖杖白鸠。上寿进酒传觥觓，齐僮楚弹吴女讴，柷鼗琵琶琴坎篌。北堂沿湖绮纹叠，金萱满干银叶抽。湖松日夜盘蛟虬，松下与客弹文楸，君也乐事亦已优。我念仙湖归不得，登高望远徒双眸。日泉月泉夹湖屿，湖波滟滟泉滮滮。珠江入城与湖合，睥睨倒影湖中流。湖上黄木湾，湖下翡翠洲。素馨花田近湖屋，几案吹入香巾帱。有时白鼋朱鳖舞浪游，虎门捲潮来，势集万弩千戈矛。扶胥化作紫泥海，红盘涌日飞金毬。家人望我回，湖月几度垂银钩。谁知欲行反夷犹，羡君飞旆如飞鹙。北方严寒著貂鼠，我寒且著青羔裘，送君骑马出白沟。寻常少别已相念，况乃一别经岁周。我生凡事只任运，文章千古夫何尤。一官老大意亦足，但不为巧为棘猴。君年方壮茂远猷，翰林词赋动天子，压时声誉驱曹刘。三生石事自记取，聪明冰雪良有由。始为老生万卷破，不出蓬藋徒探搜。复为闽人少登第，疏劾权相英气遒。黔阳遣戍地北极，出入虎豹啼鸺鹠。龙池劫灰会有尽，此意冥付乾坤留。至今清源古寺在庐岳，石壁彩翠林木稠。杨循何人作导引，大慈摄受吾欲投。得无头陀金色具妙相，袈裟角湿随倾湫。莲花香海示幻泡，居向坎井原蛭蝤。即今平原射猎鹰臂鞲，少年博陆呼采骰。笳吹城上叶卷喉，眼前各各不相侔。与君并马聊绸缪，君行我住心悠悠。幽州雪暗衡岳霁，归去湖鸟鸣啾啾。吾亦何时得归岭上格磔闻軥辀，仙湖芳草青可揉，仰天四顾歌四愁。
送陈傅舟归阳羡·其一
作者：梁佩兰
朝代：清
体裁：七言绝句

萧寺钟声听已稀，故人相对尚依依。白鸡梦破三千岁，丹旐船头一片飞。
送陈傅舟归阳羡·其二
作者：梁佩兰
朝代：清
体裁：七言绝句

岭外秋高海气空，吴门一半落江枫。依然虾虎城边路，不得还家共阿戎。
送陈季和·其一
作者：梁佩兰
朝代：清
体裁：七言绝句

北来南去依慈母，一奉严亲复暂离。青草渐枯多雪猎，黄河初冻已冰澌。
送陈季和·其三
作者：梁佩兰
朝代：清
体裁：七言绝句

万松深处遍寒梅，近水霜枝绕屋开。湖月湖云满湖口，一天香雪待人回。
送陈季和·其二
作者：梁佩兰
朝代：清
体裁：七言绝句

三楚文章旧有名，比来声誉满神京。龙鬐凤臆原天马，看取嘶风逐电行。
送陈季和·其四
作者：梁佩兰
朝代：清
体裁：七言绝句

送尔天边雁影疏，怀人从此似山居。幽州白日谁怜我，深掩茅斋读道书。
送陈景夫·其一
作者：梁佩兰
朝代：清
体裁：七言绝句

北道冬深塞草枯，平原纵猎走韩卢。红衫雪笠黄骢马，见尔真堪入画图。
送陈景夫·其二
作者：梁佩兰
朝代：清
体裁：七言绝句

湘水湘山橘柚香，看来难得似君乡。寻常湖上观垂钓，雪后鲈鱼五尺长。
送顾复斋北上·其一
作者：梁佩兰
朝代：清
体裁：七言律诗

北道江关去上书，岭南今日就锋车。预知橐笔随金殿，准拟弘文典石渠。鳷鹊雪晴仙仗晓，蓬莱春暖帝城初。故交两地频翘首，肯念山中有敝庐。
送顾复斋北上·其二
作者：梁佩兰
朝代：清
体裁：七言律诗

东林一代领儒宗，姓字千秋俎豆崇。讲学帐中分甲乙，著书湖上遍芙蓉。育来渥水无凡马，占得名山是九龙。几叶文孙酬祖德，看君朝待景阳钟。
送高固斋还闽
作者：梁佩兰
朝代：清
体裁：古风

与君握手在帝都，赋诗饮酒无日无，公卿坐上忘菰芦。醉后击碎红珊瑚，傍人笑我为狂奴。君也道德人楷模，标路霄汉秋云孤。巾箱自藏五经图，夏侯伏生真其徒。海裳芍药红锦铺，看花过门辄相呼。马蹄踏踏行春芜，秋风忽然吹雕胡。思归月下閒据梧，取道过饱松江鲈。潞河斟酌共放舟，谁知先后成分途。昨者值君南旺湖，小艓撇捩如飞凫。后来待君住丹徒，十日不见望眼枯。今夕何幸来姑苏，得抒怀抱同欢娱。灯花磊落照鬓须，野匏酒清香满垆。可惜良会清夜徂，明明离别仍踟蹰。君从霅溪入桐庐，木奴花映雪色初，仙霞之关霞染裾。予亦长江万里泛舳舻，秦淮渡口迎樯乌，豫章城外停斯须。还家罗浮四百三十二峰顶，有松可种茅可诛，烦君寄我空中书。
送魏水村归武塘
作者：梁佩兰
朝代：清
体裁：古风

我虽在郡居，终年掩柴荆。花木罗前庭，春落夏复荣。以此得自适，他事寡所营。客至忘主宾，客去少送迎。有时仰天笑，不觉日月征。老貌幸未衰，瘦骨长孤撑。五岭隔中州，四海通南溟。故人驾短辕，访我来三城。款款话夙昔，绵绵摅中诚。许我具盘餐，将我久别情。有酒罗浮春，有鱼郁水鲮。有菜仙湖莼，有饭芙蓉粳。野味绝饾饤，高谈纷纵横。今古为括囊，丁宁如錞钲。言告白布帆，江上悬兰旌。鸳鸯湖中还，沙禽聒聒鸣。杨丝绕水村，蘋叶摇前汀。应有秋日书，报我游帝京。
送黄忍庵予假还吴·其一
作者：梁佩兰
朝代：清
体裁：五言律诗

岭海未相见，比来登玉堂。诗篇慕耆旧，兰蕙合芬芳。冬日正多雪，北风吹太行。何因冒寒色，车铎振锵锵。
送黄忍庵予假还吴·其三
作者：梁佩兰
朝代：清
体裁：五言律诗

一官何足恋，我亦想岩阿。病假殊难乞，浮名奈若何。夜帷灯影瘦，朝户马蹄多。指点吴山去，因君发浩歌。
送黄忍庵予假还吴·其二
作者：梁佩兰
朝代：清
体裁：五言律诗

京洛鸣珂久，湖山引疏归。暮云连壑动，独鸟背人飞。石壁盘青霭，泉声叠翠微。草堂无恙在，一一影松衣。
送黄愚峰之冈州·其一
作者：梁佩兰
朝代：清
体裁：七言绝句

细菊穿篱照眼黄，冰池冬草尚留芳。经旬作客来高馆，帆影何因向夕阳。
送黄愚峰之冈州·其三
作者：梁佩兰
朝代：清
体裁：七言绝句

甘竹滩头霜雁飞，白沙村口鲤鱼肥。江门一幅好图画，明月满江渔艇归。
送黄愚峰之冈州·其二
作者：梁佩兰
朝代：清
体裁：七言绝句

山楼长日对清虚，仙令冈州远报书。百里客程频数驿，一帘高阁快停车。
送黄愚峰之冈州·其四
作者：梁佩兰
朝代：清
体裁：七言绝句

蕺扇因君写素辞，五山从此费相思。谁怜寂寞萧斋夜，点案灯花共剧棋。
送黄摄之从僧开法安南·其一
作者：梁佩兰
朝代：清
体裁：五言律诗

海风吹即去，舟楫力能任。天地流元气，波涛住此心。日华惟有水，春色已无林。未得循隈隩，人烟知几深。
送黄摄之从僧开法安南·其三
作者：梁佩兰
朝代：清
体裁：五言律诗

白氎为居士，黄龙早悟禅。落花那污地，飞镜却空天。薝卜随僧饭，琉璃向佛然。不从功德水，争泛法王船。
送黄摄之从僧开法安南·其二
作者：梁佩兰
朝代：清
体裁：五言律诗

不远是安南，为程数日三。只凭风信直，谁避海波咸。番俗人骑象，洋船鲎作帆。君游春正好，白袷一单衫。
送黄摄之从僧开法安南·其五
作者：梁佩兰
朝代：清
体裁：五言律诗

蔷薇为玉露，留客待擎茶。国土人心厚，夷王礼数加。奇南供佛殿，鲛绢织人家。想见同听法，诸天落宝花。
送黄摄之从僧开法安南·其六
作者：梁佩兰
朝代：清
体裁：五言律诗

好为交趾记，自署粤游人。天地无门户，文章有鬼神。皇舆添外纪，南极尽朱垠。会入华严海，微茫共一尘。
送黄摄之从僧开法安南·其四
作者：梁佩兰
朝代：清
体裁：五言律诗

远游何所得，所得在从师。巾舄随方丈，香花结岛夷。闭帘灯下影，开箧卷中诗。亦是声闻里，人天立几时。
送黄燕思游罗浮·其一
作者：梁佩兰
朝代：清
体裁：七言律诗

登临难得值春晴，况是名山夙愿成。岩壑耸来皆黛色，瀑泉飞出半风声。天从牛女星边落，人向蓬莱顶上行。试听鸡鸣才夜半，海门初日上朱明。
送黄燕思游罗浮·其三
作者：梁佩兰
朝代：清
体裁：七言律诗

曾访三茅读道书，罗浮今控羽人车。红云拥路闻摇佩，白日当空见步虚。洞口有人骑蛱蝶，松根无地捉蟾蛛。石楼往日轩辕宅，我亦将寻去结庐。
送黄燕思游罗浮·其二
作者：梁佩兰
朝代：清
体裁：七言律诗

石磴铜梁面面逢，分明天畔插芙蓉。何缘拔地三千丈，得到磨厓第一峰。身在鸿濛高处立，眼看雷雨下头封。胜游不减寻幽兴，知对山僧夜叩钟。
送黄燕思游罗浮·其五
作者：梁佩兰
朝代：清
体裁：七言律诗

有谁筋力胜孤藤，直上高高见汝能。云日薄来随上下，罡风吹不到崚嶒。青鸾白鹤瑶台乐，绛雪丹砂石室灯。何用华阳将十赉，只须南烛两三升。
送黄燕思游罗浮·其六
作者：梁佩兰
朝代：清
体裁：七言律诗

杜鹃花发即为春，灵境都忘节候新。衡岳接连同巨镇，南溟空阔极朱垠。浮云上结金银气，倒影斜安日月轮。手翳凤凰还得髓，赋诗那惜赠仙人。
送黄燕思游罗浮·其四
作者：梁佩兰
朝代：清
体裁：七言律诗

广带天风日夜飘，云螭骖处即丛霄。能无仙仗排银殿，好并长虹跨铁桥。绝顶望穷三上界，半空飞下九灵箫。谁人为作青精饭，朱草神芝摘土苗。
送龚含五太史归里·其一
作者：梁佩兰
朝代：清
体裁：古风

燕山八月节，暑气犹未退。今年实亢旱，秋稼农辍耒。昨宵变油云，时雨成灌溉。东流到桑乾，出与西沽汇。官船应潮长，一旦回旌旆。大江自扬帆，路与恒岳背。徒令送行者，独立飞鸟外。
送龚含五太史归里·其三
作者：梁佩兰
朝代：清
体裁：古风

君家在丰湖，我家在珠水。罗浮贯其中，一气五百里。山川蕴灵奥，人物从此起。况乃当南离，星次鹑火尾。君为凤凰赋，早献明光里。我犹守空山，阅历增马齿。兹来住京雒，正尔执鞭弭。谁知蹑后尘，君已先归矣。岂无旧日游，不如我君子。
送龚含五太史归里·其二
作者：梁佩兰
朝代：清
体裁：古风

明明我上天，日月光照临。照临亦何为，居高鉴臣心。十年登侍从，衮职愧莫任。独此向日葵，可以承帝歆。天地至广大，时运有升沉。拾尘惑颜回，投杼疑曾参。归去南山南，种豆北山岑。
送龚含五太史归里李东山筑园以养其母名之曰哺赋诗赠之·其一
作者：梁佩兰
朝代：清
体裁：古风

惊风飘高树，东西无安枝。有鸟名慈乌，在巢哺其儿。待儿羽翼成，长大能自飞。虽则能自飞，母子不相离。朝随鸡笼山，暮随邗水湄。
送龚蘅圃驾部榷满还朝
作者：梁佩兰
朝代：清
体裁：古风

天池作南溟，祝融司其方。内者为虎门，外者为大洋。星宿踰鹑尾，朱垠极龙荒。波涛一以隔，扶胥严周防。庸知海岛人，近者通梯航。国家重柔远，不禁关与梁。我公奉使来，旌幢拂扶桑。管榷洁端己，敷政仁恤商。暇则赋新诗，宴客陈羽觞。风流著文采，经济崇岩廊。维时值春农，旱魃为厉殃。畎亩地甲坼，道路民徬徨。斗米三百钱，有钱不得将。其弊在私铸，官局无由行。公为敛官钱，当轴请发仓。更自出清俸，海舶留馈粮。斯民免哀鸿，在牧无夷羊。是岁大有秋，禾稼充圃场。不惟供盘飧，兼可治酒浆。公今还星轺，商民遮道旁。姓名亿万人，为公绣衣裳。香火建书院，四时设蒸尝。伐石为穹碑，镌刊志不忘。高于标铜柱，功德垂天壤。而我托素交，送别中皇皇。六月当南风，挂帆如飞鸧。远睇忽不见，云山空青苍。行看上金殿，簪笔侍玉皇。
邗江早发
作者：梁佩兰
朝代：清
体裁：古风

客梦虽在水，不知波浅深。无端昨夜雪，飘入芦花林。曙星犹未光，天气成积阴。忽渡白马湖，聒聒来沙禽。远火点大江，长风吹归心。引领望楚国，一发吴会吟。隐隐扶桑霞，初日高照临。
邺中
作者：梁佩兰
朝代：清

漳河流水漫无声，铜雀空留昔日名。几片瓦寻文士迹，一边鸦点夕阳城。英雄不护生前短，歌舞难忘死后情。试望西陵松柏里，夜来孤月为谁明。
郊行
作者：梁佩兰
朝代：清
体裁：五言律诗

郊西二三里，所适成芳阴。白日不到地，青山垂一林。蝉鸣贯丛木，荷气来疏襟。复值隐君子，石桥烟话深。
鄱湖夜泊
作者：梁佩兰
朝代：清
体裁：七言律诗

候旗风转便扬舲，不断寒吟独夜醒。湖上月明天在水，芦中人静鸟回汀。茫茫身世空无象，历历山川画有形。遥望匡庐高绝处，骑龙直欲上青冥。
鄱湖曲·其一
作者：梁佩兰
朝代：清
体裁：乐府曲辞

侬船会避郎，郎船不避侬。担篙过船头，请郎暂相容。
鄱湖曲·其三
作者：梁佩兰
朝代：清
体裁：乐府曲辞

有风便使风，无风去乘月。湖水滑如油，湖波叠如雪。
鄱湖曲·其二
作者：梁佩兰
朝代：清
体裁：乐府曲辞

鸬鹚化作石，不会探湖水。与郎初识面，焉识郎心底。
鄱湖曲·其四
作者：梁佩兰
朝代：清
体裁：乐府曲辞

宁上小姑山，莫过彭郎矶。彭郎是男子，小姑是女儿。
醉花阴·翡翠
作者：梁佩兰
朝代：清
体裁：词

红袖绿衣花上罥。风飐芙蓉扇。双影碧波圆，搅乱佳人，欲弃珍珠钿。荔枝时节红云宴。游戏珊瑚殿。鹦母忒聪明，来自陇山，都把炎洲羡。
采珠歌
作者：梁佩兰
朝代：清
体裁：古风

老夫采珠当生产，珠耙在手珠在眼。往时采珠得好珠，大珠小珠无时无。一颗一颗一星宿，龙女以此为衣服。几回海水光烛天，龙王惊动不敢眠。珠神放出老夫采，富儿买归结珠佩。于今采珠空珠池，珠耙落水水瀰瀰。自是神物有呵护，珠神徙珠居别浦。大船采珠多顺风，小船采珠风打篷。人各执耙下海底，有珠无珠拚一死。老夫采珠船作家，船头见珠船尾耙。晚来珠船泊海角，满船珠肉共珠壳。安得珠出如往时，老夫采取卖富儿。
采茶歌
作者：梁佩兰
朝代：清
体裁：古风

采茶女，女何许。对河村，隔村住。门有田，水相注。大兄种瓜，小弟种豆，小妹正学语。女采茶，独与母，独与母。提篮采茶出，提篮采茶归。朝提篮出，暮提篮归。茶叶青，茶叶碧。茶叶黄，茶叶黑。茶变色，日变易。女知之，母教识。采茶女，知茶天。谷雨后，清明前。风日美，茶香起，风日阴，茶香沉。采茶还制茶，制茶如惜花。纤甲挑雀舌，小水浇云牙。焙火候火性，炙日畏日华。采茶女，虽采茶。洁白皙，如在家。麻者衣，布者服。乌者发，玉者足。道上郎，立道旁。采茶女，避茶树。终日采茶不嫌苦，百年采茶不嫌老。于今县官催夫帖又下，嫁郎作夫不如寡。
里言恭祝琅翁老祖台
作者：梁佩兰
朝代：清
体裁：古风

雄州据台岭，鸟道盘一线。大海临虎门，洪涛浸南甸。中原称奥区，关隘从此限。我公节钺来，两粤山河奠。令出驰风云，威行掣雷电。辕门肃旌棨，江介明组练。艾绶表文臣，貂珰奖武弁。至诚况孚物，镇静能制变。劝士乐頖宫，劳农让田畔。岁时一蒐苗，师旅藏耒佃。鱼须曲为旃，象牙铦为箭。我从休沐归，两度得请见。荷公谅樗散，养拙随所便。清秋敞天宇，高峡云蜿蜒。朝霞冠璇台，初日升瑶殿。生申美崧岳，拜舞人阅遍。干旄簇回旋，鞍马纷填咽。而我山阿人，歌咏成缱绻。欲拟吉甫诗，且作巴渝献。
重九后一日雨中集长椿寺联句
作者：梁佩兰
朝代：清
体裁：古风

九日倏己过，湿云漫四郊。森森长雨垂，飒飒虚檐捎。病叶恋冷枝，惊乌盘空巢。晨兴践夙约，揽袂皆贫交。胜引双树林，宛若深山坳。藤绾三秋蛇，槐舞千岁蛟。赭柿迸露实，金英坼霜苞。红的的吴萸，碧丛丛秦艽。瓦沟窜鼯鼪，户网除蟏蛸。藓深赑屃伏，篆古蒲牢哮。粥鱼昼浩浩，墙鸡午嘐嘐。光景歘明晦，眺览穷橧樔。新酎绿满斝，晚菘黄充庖。岂意青豆房，俄顷罗嘉肴。鸣姜剩紫蟹，题糕馀彩猫。子鹅新韭配，鲜鲫枯荷包。已见雉膏登，况有兔首炰。分曹玉钩射，角力骰盘抛。急觞易沉顿，缓带便爬抓。一饮动一石，载号或载呶。同声倡者和，含意漆在胶。五言乍妥怗，十手争传钞。虽乏韶濩音，肯使下里殽。合并洵匪易，顾我中心怓。归帆舣䑰䑠，别骑笼鞦鞘。逦迤陟荒冈，邪许搴长筊。免泣卞和璞，且诛宋玉茅。草缚不借履，泉酌呺然匏。槟榔蕉椰荔，都蔗菱菰茭。鸡头祖竹萌，翠羽官梅梢。熟知江乡乐，莫厌潮田硗。招隐丘中琴，励志贲上爻。岂必马足尘，逐逐营斗筲。
野兴
作者：梁佩兰
朝代：清
体裁：五言律诗

石壑斜欹树，金塘满植荷。绿阴承日少，香远受风多。藉地苔萦绣，窥人镜有波。纳凉高咏好，濯足更如何。
野寺
作者：梁佩兰
朝代：清
体裁：五言律诗

野寺萧萧立，无邻木四围。浮阳下平远，孤磬出因依。白鸟盘空过，青芜隔影微。不知烟火路，何事得僧归。
野望
作者：梁佩兰
朝代：清
体裁：五言律诗

晻暧夕阳岑，稀疏槲树林。白云迎远目，黄叶降秋心。水气渔人泄，山烟鸟道沉。城南多戍妇，入夜更闻砧。
金台吟
作者：梁佩兰
朝代：清
体裁：古风

燕昭王，安在哉。千年郭隗人又来，骏马欲踏黄金台。黄金台，不可见。角一声，风四面。打人雪花大如拳，射人雪花密如箭。驽马驰，骏马悲。骏骨朽，驽马肥。人才难得而易失，人主不可不知之。
金陵·其一
作者：梁佩兰
朝代：清
体裁：七言律诗

绕城江水白粼粼，入殿青山出郭新。龙虎地形还聚气，帝王天命每关人。当空落叶分帆影，逆面秋风送马尘。苦忆旧时词赋客，欲来题遍六朝春。
金陵·其二
作者：梁佩兰
朝代：清
体裁：七言律诗

旧时江水旧时潮，难怪行人说六朝。飞过夕阳鸦点点，散来秋草马萧萧。多年王气山头满，昨夜钟声梦里消。欲问兴亡向何处，秦淮沽酒破无聊。
钓台
作者：梁佩兰
朝代：清
体裁：五言律诗

故人天下定，夫子尚鱼舠。十九名泉下，烟波散彩涛。看来王业大，不似客星高。远想垂纶日，无心获巨鳌。
钓竿
作者：梁佩兰
朝代：清
体裁：乐府曲辞

驾言观海，浑沌倏忽。上下四旁，天地尽失。洪涛吐吞，日入月出。斟酌元气，如腹有物。南而望洋，静者自得。
钓艇
作者：梁佩兰
朝代：清
体裁：五言律诗

秋色落芙蓉，莼丝卷钓筒。烟开星满后，潮长月明中。天地何其广，江湖正不空。白鸥浮上下，一意与人同。
钓鱼台夜泊
作者：梁佩兰
朝代：清
体裁：古风

平沙突孤嶂，崩石欹树杪。树势争攫拿，石根插空淼。前瞰江面阔，背指村烟小。夜来雾气深，径仄屐迹少。江星四摇动，地窍迫䆗窱。稍闻鱼箯流，未见竹竿袅。林灯对涯泊，人语孤帆峭。忽闻舟过滩，玉峡出天晓。
钜鹿公主歌
作者：梁佩兰
朝代：清
体裁：乐府曲辞

官家出游拥香骑，黄犊细车后头至。殿前女子年十四，手弹琵琶露双臂。钜鹿公主新受赐，左绾黄绶垂至地。
钱塘江上七夕
作者：梁佩兰
朝代：清
体裁：五言律诗

双星江上见，况乃在江楼。新月才开扇，明河已报秋。聪明娇女小，飘泊旅人愁。何处陈花果，风帘倚玉钩。
铜瓶
作者：梁佩兰
朝代：清
体裁：五言律诗

碧井似春镜，美人当晓临。满园唤新鸟，初日上花心。哀玉在百尺，铜瓶同一音。惠而能鉴我，波水共相深。
铜石岩访刘仙遗迹用壁间韵
作者：梁佩兰
朝代：清
体裁：七言律诗

仙山无故得相求，国有芙蓉水有洲。石扇闭来天没影，洞云飞出树移秋。人从蝙蝠寻遗代，帝遣昆崙坠此丘。想戴三花骑凤去，不时长入玉霄游。
镇海楼
作者：梁佩兰
朝代：清
体裁：七言律诗

海楼百尺瞻形胜，山势千盘擘巨灵。今日边陲同北塞，中原天地尽南溟。悲风画角孤城戍，贯月高秋太白星。欲瞰大荒无处所，直穷飞鸟入青冥。
长寿寺十咏·其一
作者：梁佩兰
朝代：清
体裁：五言律诗

十里郊西寺，招寻有数公。说禅资法喜，作赋问宗工。丈室凝香细，寒林炙日红。请看供佛火，回作一冬烘。
长寿寺十咏·其七
作者：梁佩兰
朝代：清
体裁：五言律诗

飞阁图云气，虚无拾半层。远分平楚树，微影下方僧。法雨流金磬，天花结宝灯。欲从高处望，晴日几回凭。
长寿寺十咏·其三
作者：梁佩兰
朝代：清
体裁：五言律诗

周环僧舍在，初客几曾经。绀碧衔虚阁，栏杆抱小亭。天丝飞上下，人影立空冥。万籁归何处，笙竽静可听。
长寿寺十咏·其九
作者：梁佩兰
朝代：清
体裁：五言律诗

木末芙蓉渚，双渠引溉长。映来红杏寺，宜在白蘋乡。秋色浮湘雁，香风结楚裳。美人何处所，侧近是桥梁。
长寿寺十咏·其二
作者：梁佩兰
朝代：清
体裁：五言律诗

意已无人境，藩篱欲自芟。殿云鳞细刻，池水玉空嵌。孤径宜拳鹤，重檐却露帆。稍欹乌匼坐，黄叶落舒衫。
长寿寺十咏·其五
作者：梁佩兰
朝代：清
体裁：五言律诗

洞上禅尊贵，閒堂向水开。法从龙树听，人杂雁王来。花雾飞丝卷，帘波静影回。远公多胜事，结社共宗雷。
长寿寺十咏·其八
作者：梁佩兰
朝代：清
体裁：五言律诗

片席衔西崦，渔汀望稍稀。还如远天际，閒送一僧归。鸟道铜船出，鲸波铁飓飞。此间常不动，江月过相依。
长寿寺十咏·其六
作者：梁佩兰
朝代：清
体裁：五言律诗

江山千载后，怀抱几人知。野寺閒过日，高楼独上时。暮云归大海，寒雨捲春旗。望里珊瑚殿，还谁宴荔支。
长寿寺十咏·其十
作者：梁佩兰
朝代：清
体裁：五言律诗

幽兴不在远，步行随意深。高天散万物，一月当前林。冰雪净化水，芰荷香入心。不知原野外，星影向谁沉。
长寿寺十咏·其四
作者：梁佩兰
朝代：清
体裁：五言律诗

远近随登眺，酸风不射眸。一痕分大海，片席接西畴。意蕊前朝发，心灯昨夜求。与谁轩骑动，还向此中留。
长江入湖
作者：梁佩兰
朝代：清
体裁：五言律诗

举眼湖光阔，春归宇宙青。石钟蟠水府，匡岳敞山庭。地势分吴楚，天河倒日星。不须占斗柄，身已近南溟。
长生井·其一
作者：梁佩兰
朝代：清
体裁：五言律诗

分明天地阔，来作一堂坳。涧畜神湖水，花垂若木梢。郁仪回紫气，太极在元包。何必华阳洞，骑龙访大茅。
长生井·其二
作者：梁佩兰
朝代：清
体裁：五言律诗

窈窕云穿洞，玲珑乳滴岩。山都为客使，哑虎是门监。丹气长空塞，峰形屋角衔。夜来坛影入，星月满枫杉。
长篇寿朱徽庵中丞
作者：梁佩兰
朝代：清
体裁：古风

我昔登泰山，嶒崚踏黄岘。上朝碧霞宫，下俛蓬莱县。三更鸡鸣日初出，海水潏荡金盘见。是时浑身生羽翼，仙云飘动祥风扇。归向朱陵四百峰，观日亦与青岱同。飞云之顶三千六百丈，火珠旋转光鸿濛。浮丘洪崖把我手，晞发共指扶桑东。其间琪花瑶草复无数，独少银鳞雪鬣之秦松。中丞降东岳，夙昔表神异。节钺南方布至仁，星精北斗斟元气。驺虞践履草木生，都亭经过豺狼避。烛龙衔日无不至，却笑轩辕镜十二。粤人何幸我公来，百蛮天地为昭回。地维八柱擎赑屃，天鼓一震行风雷。端然阴合而阳开，珠旗高卓朝汉台。官僚肃清民乐业，鸟兽翔走鱼曝腮。蓂桐一叶开正月，上帝端居在金阙。群真朝贺骖孔鸾，我公崧高诵南越。有如皎日天中揭，衮衣绣斧人欢悦。待看补衮侍山龙，朝堂元老资黄发。
闰七夕后一日集薝卜楼同潘稼堂张损持分赋得石字
作者：梁佩兰
朝代：清
体裁：古风

微凉扇秋闰，再睹星河夕。晓来朝气清，逗出疏林隙。郊原飞盖临，山院苍苔积。午钟才一鸣，高僧作中食。醍醐悦禅味，花药侵讲席。群公善诗歌，十笏留墨迹。楼头豁远眺，天宇澄空碧。那知返照来，但数归鸟翼。荷风暗袭人，兰湖激幽石。
闰七夕和王紫铨韵·其一
作者：梁佩兰
朝代：清
体裁：七言律诗

开秋长使夜如斯，天上无劳寄所思。闰月特来成作合，双星全似不曾离。云车轧轧停新驾，衡汉明明赴昔期。添得女儿频下拜，动余重补鹊桥诗。
闰七夕和王紫铨韵·其二
作者：梁佩兰
朝代：清
体裁：七言律诗

细钿车声动似雷，红楼乞巧复相催。只言灵匹经年隔，谁料银河两度来。天入綵云香四塞，地流明月扇初裁。人间离合寻常事，仙佩殷勤且谩猜。
闻梵
作者：梁佩兰
朝代：清
体裁：五言律诗

入夜闻仙梵，花宫在隔林。灯明非有影，幡动不因心。既使诸天近，又令山月深。谁知寒岳麓，猿定自成吟。
闻砧
作者：梁佩兰
朝代：清
体裁：五言律诗

秋入砧声苦，家家地满霜。高楼中夜听，一杵九回肠。用力深刀尺，驰情结裲裆。朔风吹向北，应得到辽阳。
闻钟
作者：梁佩兰
朝代：清
体裁：五言律诗

一一风吹过，谁知雪满床。高天万物肃，空岳四边苍。飞叶霜俱定，浮灯影自藏。不眠终午夜，幽梦负寒塘。
闻雁
作者：梁佩兰
朝代：清
体裁：七言律诗

寄书曾不到重城，翘首中天但一声。银海路遥行断续，玉楼人静影分明。当风月黑沉幽怨，对壁灯红感旅情。莫向长空乱嘹呖，水田千顷荻花生。
阁夜
作者：梁佩兰
朝代：清

百寻古阁郡城东，帘卷前山一角风。哀壑有光星在底，明河无影月临空。群生静息鸿蒙里，秋气森归耳目中。不是夜深能独醒，海门谁见日初红？
阁夜
作者：梁佩兰
朝代：清
体裁：七言律诗

百寻孤阁郡城东，帘捲前山一角风。哀壑有光星在底，明河无影月临空。群生静息鸿濛里，秋气森归耳目中。不是夜深能独醒，海门谁见日初红。
阁夜雨中即事柬唐海门
作者：梁佩兰
朝代：清
体裁：五言律诗

雨声喧阁夜，邻火不成舂。又去渡沧海，波涛高几重。遥知白云上，失却一边峰。稍待看朝日，新林策短筇。
陇头水·其一
作者：梁佩兰
朝代：清
体裁：乐府曲辞

陇头流水，其流呜咽。白骨满野，杂以金铁。
陇头水·其三
作者：梁佩兰
朝代：清
体裁：乐府曲辞

霜雪被下，与谁作泥。雪压陇坂，泥匿马蹄。
陇头水·其二
作者：梁佩兰
朝代：清
体裁：乐府曲辞

西有华山，东有渭川。一身两目，不见高天。
陈安期自阳羡来访住六莹堂忽病弃世于其榇归诗以唁之·其二
作者：梁佩兰
朝代：清
体裁：七言绝句

只似神仙葬玉棺，生前骨肉几曾寒。无言有路凭秋草，碎尽人间铁肺肝。
陈献孟甥曾志伊婿李敬宣澡躬侄孙雪苑偕儿述沂竑送予舟至禺阳赋此留别
作者：梁佩兰
朝代：清
体裁：古风

我年已老尚北征，见者咄咄共称怪。春时学步鼎折足，冬日欲涉舟为芥。潮来虎门捲戈甲，雪过牛目关梁隘。纵使帆樯当走马，也循阡陌妨沾蒂。里居况且粟屡脱，客途未免文难卖。谁知兴发热如火，不禁痛来痒爬疥。上天入地郁二仪，八极九州成两戒。风沙赤骠任意行，星宿黄河那有界。蓬莱双阙望皇居，杨柳一鞭复官廨。圣人在上日月临，臣工列下皋夔拜。早朝侍从橐笔随，午食从容检书晒。玉堂飞绕尽五云，柯亭汲饮皆甘瀣。欲从班马辨异同，遍击鼓钟振聋瞆。朱弦疏越绝淫蔓，王风洋溢分流派。遭逢休明世希有，幸得鼓吹吾已快。丈夫立志人则传，自古铸金谁不坏。禺阳相送赖公等，岁暮分携此江介。平生嗜好畏粱肉，肯向旅食忘葱薤。缚茅结屋尽可为，乌帽红毡偶行迈。终当还山买薄田，相助躬耕劳牸犗。
除夕
作者：梁佩兰
朝代：清
体裁：七言律诗

年年守岁居湖屋，今日征途忆故园。永夜波涛浮一叶，几声爆竹听孤村。无言伴我惟灯影，有梦牵人是枕痕。不久又行江北路，日中骑马到黄昏。
除夜宿华林寺呈宗公
作者：梁佩兰
朝代：清
体裁：五言律诗

浮生真可惜，又是一年终。草草风尘内，沉沉梦寐中。冻云飞不起，残月照全空。何意投方丈，香炉火正红。
隋宫
作者：梁佩兰
朝代：清
体裁：七言律诗

四边歌吹古扬州，万树垂杨不系愁。寂寞河山遗玉玺，繁华天地在迷楼。清江镜洗长年水，废苑萤乾昨夜秋。无数女郎能结束，昔时天子甚风流。
雀劳利歌辞
作者：梁佩兰
朝代：清
体裁：乐府曲辞

啄地啄地雀劳利，红嘴鼓翼黑嘴避。
雀飞多
作者：梁佩兰
朝代：清
体裁：乐府曲辞

雀飞多，蔽黑天地奈尔何，野田跳踉共啄禾。嗟尔雀小翅与觜，只可树间啄虫蚁。田家禾熟未筑场，里胥催赋先下乡。买禾输赋尚不足，昨日村头卖黄犊。
雄县
作者：梁佩兰
朝代：清
体裁：五言律诗

带朔风多劲，春来始渐柔。雪消平野见，冰破满湖流。雉雊车声簇，鱼鳞屋影浮。隔城堤畔柳，景色似南州。
雄县店壁和衡阳女史韵·其一
作者：梁佩兰
朝代：清
体裁：七言绝句

九疑如黛落湘中，叠作湘烟画不穷。莫咒桃花学儿女，此身合在蕊珠宫。
雄县店壁和衡阳女史韵·其二
作者：梁佩兰
朝代：清
体裁：七言绝句

泱泱沟水路凄凄，日向东头月向西。曾见茂陵长渴病，谁能嫁娶不须啼。
集金仰亭蕉轩
作者：梁佩兰
朝代：清
体裁：五言律诗

净域分高馆，清秋纳早凉。半林蕉叶大，一角蓼花香。地接红兰室，窗移白石床。欣逢良友会，风雅几曾亡。
雒神
作者：梁佩兰
朝代：清
体裁：七言律诗

似曾相见不曾通，一片精灵立水宫。何处倏来仪髣髴，若为将去影朦胧。桂旗侧想衣裳德，玉佩深矜礼乐躬。解道东归怨曹植，停车无语对兰丛。
雒阳
作者：梁佩兰
朝代：清
体裁：七言律诗

东都遗迹与谁寻，雒下词人自古今。中岳气生朝日湿，黄河声应夜钟深。平时玉几升龙卷，几度瑶笙降鹤音。无限兴亡无可说，一春閒对牡丹吟。
雒阳
作者：梁佩兰
朝代：清

东都遗迹与谁寻，雒下词人自古今。中岳气生朝日湿，黄河声应夜钟深。平时玉几升龙卷，几度瑶笙降鹤音。无限兴亡无可说，一春闲对牡丹吟。
雨中望峡
作者：梁佩兰
朝代：清
体裁：古风

玄云蔽长江，积雨亘阴黑。瞻瞩弗及遥，端倪忽双峡。峡势缺月斜，峡口方壶窄。天经自绸缪，地脉未分坼。想见混沌全，重恐阴阳阨。不得到峡中，始终终不测。
雨帆
作者：梁佩兰
朝代：清
体裁：五言律诗

到天行亦得，颇耐雨还停。日月昏双眼，乾坤立四溟。稍留云片黑，已失岸痕青。水驿占明日，风声渐可听。
雪后过湖夜泊大孤山下
作者：梁佩兰
朝代：清
体裁：五言律诗

雪霁千峰晓，湖流四面澄。已无鱼拜浪，犹见鸟衔冰。栎坞渔人屋，松门佛殿灯。夜来山上磬，吹落一层层。
霜树·其一
作者：梁佩兰
朝代：清
体裁：五言律诗

如何满林树，祇觉一株红。野草烧兼尽，山桑枯半空。天留真性命，气得古鸿濛。休道清霜重，还堪护朔风。
霜树·其三
作者：梁佩兰
朝代：清
体裁：五言律诗

朝气笼如雾，萧萧独倚风。寒云无处所，断壑与谁同。山屋孤烟瘦，溪桥一角红。照来乌帽侧，人影马头东。
霜树·其二
作者：梁佩兰
朝代：清
体裁：五言律诗

秋深亦不穷，独立影童童。冻极含元气，高仍拂太空。明霞当谷口，斜月卧湖东。待得阳和日，扶桑并挂弓。
霜树·其四
作者：梁佩兰
朝代：清
体裁：五言律诗

单枝自作丛，疏叶会高风。雪色净山绿，藤丝摇地红。浑疑洞庭橘，好是吴江枫。相对不相似，秋心澄夜空。
霜角
作者：梁佩兰
朝代：清
体裁：七言律诗

霜角咿咿绕欲空，城南城北更西东。一天黄叶四山树，满院鸣蝉前夜风。话到夕阳迟不厌，看来流水去何穷。分明海上悬帆影，翻似江光照落枫。
青江浦题壁
作者：梁佩兰
朝代：清
体裁：五言律诗

银瓶提玉酒，琼手酌金卮。奉劝郎君醉，临当日暮时。垂杨千万缕，红豆两三枝。又是西乌夜，星光照别离。
青溪小姑曲
作者：梁佩兰
朝代：清
体裁：乐府曲辞

青溪飘风，曲折水深。小姑独立，月出当心。
青苔
作者：梁佩兰
朝代：清
体裁：五言律诗

在处总无尘，为芳不入群。寂寥谁似我，幽绝最怜君。浊世留閒地，青天失片云。一斋门巷里，连缀几曾分。
韩庄早行
作者：梁佩兰
朝代：清
体裁：五言律诗

土店灯在壁，出门心转孤。星光连马眼，冰气上人须。沙路纷难辨，天河澹欲无。直行三十里，始觉树飞乌。
韩观察席上次韵赠吴园次太守
作者：梁佩兰
朝代：清
体裁：七言律诗

官舍相逢动隔年，寒梅冬日放春烟。忆从林屋藏书处，归傍罗浮卖酒田。取给蛮笺供綵笔，待看星影下高天。诗成跋烛吟千遍，不数黄金半段钱。
韶阳江行·其一
作者：梁佩兰
朝代：清
体裁：七言律诗

不须愁处是晴春，津吏当关许问津。白发未曾忘报国，皇天焉肯滞斯人。山峰送我云为马，沙礐吞篙石作鳞。明日计程江北路，雪中应见柳芽新。
韶阳江行·其三
作者：梁佩兰
朝代：清
体裁：七言律诗

只有青山叠叠斜，更无江路入人家。舟浮浅水如凫翼，石断高滩半虎牙。望去直为衡九面，分来好是蜀三巴。夕阳一幅行人画，鸥鹭萧萧映水涯。
韶阳江行·其二
作者：梁佩兰
朝代：清
体裁：七言律诗

春气熏人欲上眉，袷衣初试雪相宜。波明只似常融日，冰断何曾有结澌。觌面峰峦藏紫逻，回头城堞捲青旗。虞祠彷佛闻人祭，欲荐芜词续楚辞。
顾梁汾舍人以制竹炉诗见示次韵二首·其一
作者：梁佩兰
朝代：清
体裁：七言律诗

妙形纤制总天然，楚竹湘波冷坐边。煮石有时同药臼，笼云长日护茶烟。亲承名士为佳器，生长青山记昔年。心忆九龙峰顶去，夕阳花落试红泉。
顾梁汾舍人以制竹炉诗见示次韵二首·其二
作者：梁佩兰
朝代：清
体裁：七言律诗

见说幽居思渺然，帘栊清影竹炉边。一春茶事添香雪，满地松风上绿烟。长似茂陵忘渴病，绝无寒食禁新年。山中更有高僧约，放鹤归来探夜泉。
顾梁汾舍人以制竹炉诗见示次韵二首梁汾制竹炉盖仿明初听松庵僧性海所为也当时王舍人孟端为图画赠僧李文正篆竹炉新咏四字于卷首而邵文庄吴匏庵诸公各赋诗纪其事梁汾制竹炉后于成容若侍中复得王李诗画卷乞归配积书岩中亦盛事也仍次韵二首纪之·其一
作者：梁佩兰
朝代：清
体裁：七言律诗

宝阁收藏尚俨然，乞归红药草堂边。细看蜀茧丝丝雪，漫数吴山点点烟。净侣已无庐岳社，诗人犹载永和年。从今画卷兼茶谱，长把山中听惠泉。
颂蔡忠襄公元配顾太君寿·其一
作者：梁佩兰
朝代：清
体裁：古风

仲冬建子月，节候为黄钟。厚德流坤元，万物资蕴隆。阿母逢令辰，佳气何郁葱。荣荣北堂萱，玉叶含紫茸。凤皇鸣雍喈，高上百尺桐。下有五色雏，翩然欲凌风。象服扬威仪，鸾钗耀颜容。拜舞纷进前，嘉庆欢和融。
颂蔡忠襄公元配顾太君寿·其二
作者：梁佩兰
朝代：清
体裁：古风

维昔忠襄公，晋阳秉节钺。大义明君臣，一死昭日月。夫人矢柏舟，清操自茹蘖。截发事既同，磨笄志难夺。教子成硕儒，著书抗前哲。上以报明德，下以彰阀阅。今日来登堂，觯爵备馨洁。朝庙贤公卿，海内诸俊杰。千秋万世名，彤管书节烈。
题何开仲帆园·其一
作者：梁佩兰
朝代：清
体裁：七言绝句

带郭人家似水村，溪边帆影上篱门。微红浅白深黄菊，十月花开直到根。
题何开仲帆园·其三
作者：梁佩兰
朝代：清
体裁：七言绝句

绝尘风磴出飞梁，十字阑干贴短墙。却怪冬来霜雪少，平池沙暖睡鸳鸯。
题何开仲帆园·其二
作者：梁佩兰
朝代：清
体裁：七言绝句

见著好花心欲死，与谁荷锸向花埋。龙鳞老树欹台侧，也被风吹叶满阶。
题何开仲帆园·其四
作者：梁佩兰
朝代：清
体裁：七言绝句

地主无过陈仲举，同来觞客亦诗豪。北城锁钥笼灯入，归去城南月渐高。
题何生小影
作者：梁佩兰
朝代：清
体裁：古风

军装裤褶袍紫茸，绿皮宝刀青芙蓉。秃鹙毛毬帽生风，虎眉大颡玉颊红。顾盼突兀无军中，看君儒者真英雄。幽燕少年好使气，白日围猎夜抱妓。黄鹞向波鹰立臂，芦叶吹起塞天地。吁嗟乎，若曹岂识天下事。
题佘兼五山楼·其一
作者：梁佩兰
朝代：清
体裁：七言律诗

高楼开敞见孤鶱，人在楼中气自尊。收尽好山归坐底，望穷飞鸟落城根。风过隔院棋声细，月上疏帘塔影翻。登览不愁诗思苦，枇杷花发向人繁。
题佘兼五山楼·其三
作者：梁佩兰
朝代：清
体裁：七言律诗

一雨中宵糁墨浓，晓来不觉有云封。诸峰日色当窗见，大壑泉声入涧舂。性懒出门长闭户，天寒为客竟忘冬。爱君楼阁频频到，绕树冰池路几重。
题佘兼五山楼·其二
作者：梁佩兰
朝代：清
体裁：七言律诗

五峰如列正当楼，置我绳床得卧游。入县人烟连鸟道，出天帆影半渔舟。玲珑倒日浮寒水，紫翠堆云上绮裘。岁暮几何能聚首，况逢腊月酒新篘。
题侯大年凤阿山房图·其一
作者：梁佩兰
朝代：清
体裁：七言绝句

帝京骑马过日日，忽忆故山成一林。清夜月明何事好，竹梧风起乱交音。
题侯大年凤阿山房图·其二
作者：梁佩兰
朝代：清
体裁：七言绝句

山房准拟学丹丘，高对仙人十二楼。天上凤凰长自啸，不劳凡鸟更啾啾。
题册子·其一
作者：梁佩兰
朝代：清
体裁：七言绝句

虎旂芝盖集仙宾，玉叶云芽出荐新。今日得逢许斧子，君家元有魏夫人。
题册子·其二
作者：梁佩兰
朝代：清
体裁：七言绝句

千尺苍藤百丈松，子孙鳞鬣长虬龙。麻姑海上频来往，知在蓬莱第几峰。
题刘雨峰农部小照
作者：梁佩兰
朝代：清
体裁：古风

左持玉杯右披卷，口虽不言意何远。芭蕉叶大桐叶稠，坐来衣带风飕飕。绿杨朱荷两相映，恰似美人对青镜。镜光铺出黄琉璃，回风日暖生文漪。京师何处得此乐，醉后微吟旷丘壑。先生家住八宝城，射阳湖阔摇空明。长夏不知有六月，绕湖人家浸冰雪。此时稻熟连菰蒲，湖船争上鱼菱租。糟床压酒注甘瀣，红裙裹鸭向前卖。人生适意不在多，为郎白首当如何。先生画图应为此，风景江南洵清美，何不并我写入画图里。
题友人天女图
作者：梁佩兰
朝代：清
体裁：七言绝句

词人好色使人猜，君是维摩大辨才。狮子不曾留一座，半空天女散花来。
题吴樵谷小照·其一
作者：梁佩兰
朝代：清
体裁：七言绝句

披来金缕紫袈裟，谁信维摩未出家。至贵只因甘蔗种，妙香常供钵罗花。
题吴樵谷小照·其三
作者：梁佩兰
朝代：清
体裁：七言绝句

琉璃厂里绝尘埃，精舍经旬闭不开。剔得常明灯一点，夜深天女散花来。
题吴樵谷小照·其二
作者：梁佩兰
朝代：清
体裁：七言绝句

龙树聪明贪好色，杼山清净喜吟诗。人间结习那能免，要识阇黎默坐时。
题吴樵谷小照·其四
作者：梁佩兰
朝代：清
体裁：七言绝句

寒崖鸟道冰千尺，枯木龙吟铁一枝。不是拨残煨芋火，此中滋味有谁知。
题周黎庄庐山托钵图次陆义山学士韵
作者：梁佩兰
朝代：清
体裁：古风

庐山面目无背向，托钵争看比丘相。此间却少尼连河，谁有乳糜来相饷。袈裟半幅紫伽黎，猢狲七尺青藤杖。识得相逢我是渠，不愁两足无处放。
题唐子画册
作者：梁佩兰
朝代：清
体裁：古风

佳山佳水何处无，几人天下尽登眺。惟有画图置几案，卧游可以穷众妙。唐君好手天资高，胸中涤荡生澜潮。泚笔往往在幽澹，造微一一含纤毫。自云欲得古人意，岂知变化随所至。分明绢素成烟云，讵有鬼神运其臂。閒云断处空山远，亭皋木落秋林晚。蔽日阴崖夹瀑流，千峰积雪行人断。细看十幅无一同，得诸造化非人工。别有著色似没骨，夕阳倒射金芙蓉。或为王右丞，或为李思训。或为郭熙董巨源，总之超逸非凡近。君乎何不为我再写一幅归去来，挂帆天外南溟开。珊瑚钓竿拂若木，天地于我何有哉。
题唐薪禅小照·其一
作者：梁佩兰
朝代：清
体裁：七言绝句

谁识儒装亦似僧，伽黎衣覆一层层。选官选佛寻常事，慧业文人见汝能。
题唐薪禅小照·其二
作者：梁佩兰
朝代：清
体裁：七言绝句

暗里闻香见始真，静中形影自相亲。蒲团稳坐梅花下，一树梅花一个人。
题孙虞桥先生遗训册
作者：梁佩兰
朝代：清
体裁：七言律诗

陆地平沉遍水烟，救时无计可回天。欲循禹贡疏淮海，反筮明夷厄圣贤。膝下诸儿留示训，山中老宿对谈禅。龙进灰劫那能坏，身在三千与大千。
题家止山笏斋·其一
作者：梁佩兰
朝代：清
体裁：五言律诗

一笏高人宅，容身仰屋梁。半明天逗日，长白地留霜。笔架承衣桁，泉声到石床。犹然佳客满，开瓮酒茫茫。
题家止山笏斋·其二
作者：梁佩兰
朝代：清
体裁：五言律诗

天地吾庐在，何妨一放歌。偻行原斗室，瞠目即星河。鸟影穿窗少，钟声隔寺多。有人来问讯，居士本维摩。
题家虚斋西山草堂·其一
作者：梁佩兰
朝代：清
体裁：七言绝句

西山地僻成高隐，手植青松过五山。除却白云来往惯，更无人迹到柴关。
题家虚斋西山草堂·其三
作者：梁佩兰
朝代：清
体裁：七言绝句

水面高萝百尺丝，蔷薇花绽一枝枝。夜来不用烧银烛，化作红灯照小池。
题家虚斋西山草堂·其二
作者：梁佩兰
朝代：清
体裁：七言绝句

长廊飞阁掩山形，阁外高林露小亭。人自阁来亭上立，一峰衔入草堂青。
题家虚斋西山草堂·其五
作者：梁佩兰
朝代：清
体裁：七言绝句

与君同是岁寒心，压屋梅花覆地深。且喜群龙争下食，日随老凤发清吟。
题家虚斋西山草堂·其四
作者：梁佩兰
朝代：清
体裁：七言绝句

三十年来此重过，迎人惟觉鸟声多。青山不改当时色，空翠层层上玉波。
题履公诗册即送归吴门次韵·其一
作者：梁佩兰
朝代：清
体裁：七言绝句

芭蕉叶叶捲秋窗，竹树当风扫地长。深院闭来无一事，与谁閒咏在松房。
题履公诗册即送归吴门次韵·其三
作者：梁佩兰
朝代：清
体裁：七言绝句

话到吴门忆旧游，人生何处不淹留。雉儿塔畔寒塘里，半月桃笙卧一楼。
题履公诗册即送归吴门次韵·其二
作者：梁佩兰
朝代：清
体裁：七言绝句

见山才悔入山迟，金色头陀羡我师。一指竖来人不识，木樨闻过已多时。
题张后村垂钓小照
作者：梁佩兰
朝代：清
体裁：古风

秋空荡无云，湖静拭如绢。三万六千顷，浩淼成一片。鱼行在湖底，鸟飞没不见。槭槭枫叶鸣，猎猎芦苇乱。先生坐垂钓，耳目随眺玩。有鱼与无鱼，得失非所恋。似嫌网罟密，故使钓竿缓。神与造物冥，悠然道心善。
题张损持太史梅花小照图即送归松陵
作者：梁佩兰
朝代：清
体裁：古风

我生爱梅如爱命，每到开时少邻并。标出墙头格自高，倒垂屋角花逾盛。极瘦还能雪共肥，深寒不畏风吹劲。恨不穿林夹水斜，安得看山万峰靓。去年南海若士游，今年丈室维摩病。大好无如邓尉山，寻常莫作扬州咏。处处蜂房与蜜房，连连水镜涵冰镜。乌帽欹檐暗未分，红毡裹背光先映。如何君客两岁除，抛却家山一春令。貌出高人入画图，要比孤山托清净。半幅鸿濛气已全，一时潇洒心无竞。虽然野服见须眉，也随直干排生硬。太古以前无此情，淳朴之风得人敬。金粟宁忘记本来，玉皇况是知名姓。天涯杖底同乾坤，岭外星分移斗柄。沧溟风起万里流，笠泽雷鸣百花迸。粤曲新城烛下吟，吴歌候发江中榜。
题张来庵小照
作者：梁佩兰
朝代：清
体裁：古风

五松五鬣排苍穹，左拿右攫如虬龙。包裹元气露鳞甲，白日长有洪涛风。远山隐隐射晴瀑，倒泻阴崖落潭曲。飞为素练摇綵虹，叠出金沙粲明玉。先生听松观瀑于其间，踞坐磐石何萧閒。神明祓濯冰雪净，衣带掩映莓苔斑。只今承明擅制作，鸡戟宫门侍铜鹤。天下苍生正赖公，那得移情向丘壑。
题张母陈太君旌节图
作者：梁佩兰
朝代：清
体裁：古风

红蕖拒秋霜，女贞冒冬雪。坤元蕴母德，淑质厉苦节。笄年适君子，两载忽决绝。琴弹寡女丝，镜掩顾兔月。维时值饥馑，丧乱几摧折。支持旧门户，弱植心力竭。堂上有老姑，孝养备馨洁。茕茕抚孤雏，栖巢俨丹穴。流黄佐膏火，金薤陈卷帙。果得成硕儒，姱修继前哲。讵期感风木，母子复永诀。高名上春官，追忆反泣血。幸有贤当途，幽潜表芳烈。临当送会葬，冠盖交填咽。松柏荫广陌，马鬣树碑碣。请为昭管彤，史册垂不灭。
题张穆之画猕猴挂藤图歌
作者：梁佩兰
朝代：清

张公少年好画马，用笔不在韩干下。画鹰或作乌尾讹，一时好事传宣和。此幅猕猴更希有，我惊见之不离手。深山古崖霜气严，石壁洗出峰棱尖。枯树萧萧古藤罥，藤丝坠处风吹乱。二猴连臂学挂藤，一猴挽藤身精能。回头侧面纷相向，性情总在藤丝上。疑是巴南峡口来，吟时莫遣骚人哀。又疑逼近黄陵庙，斑竹琮琤鹧鸪叫。我为作歌称神奇，真宰所造人能之。张公答云安用此，此曹跳踯聊为尔。
题张穆之画猕猴挂藤图歌
作者：梁佩兰
朝代：清
体裁：古风

张公少年好画马，用笔不在韩干下。画鹰或作乌尾讹，一时好事传宣和。此幅猕猴更稀有，我惊见之不离手。深山古崖霜气严，石壁洗出峰棱尖。枯树萧萧古藤罥，藤丝坠处风吹乱。二猴连臂学挂藤，一猴挽藤身精能。回头侧面纷相向，性情总在藤丝上。疑是巴南峡口来，吟诗莫遣骚人哀。又疑逼近黄陵庙，斑竹琮琤鹧鸪叫。我为作歌称神奇，真宰所造人能之。张公答云安用此，此曹跳踯聊为尔。
题徐虹亭枫江渔父图
作者：梁佩兰
朝代：清
体裁：古风

烟空气淼画不得，秋潮一片吴淞白。芦花历乱沙明瑟，枫叶暗落江根石。洞庭莺脰浩荡游，划波两桨蜻蜓舟。珊瑚钓竿执在手，欲下不下心悠悠。渔翁取鱼之志远，不论钓丝长与短。鱼头戢戢鱼尾纂，登盘镂鲙香云满。风雷忽起天地春，巨鱼张鬣开金鳞，君不见渔翁钓向龙池津。
题徐虹亭看奕轩图
作者：梁佩兰
朝代：清
体裁：古风

太极阴阳黑白判，周天之数谁布算。星宿离离象纬陈，方舆一一鸿沟断。文轩绮榭白昼閒，玉秤点处莓苔斑。有如石乱叠鱼复，或绕滩折行乌蛮。世间无事非棋局，高天厚地原刺促。虹亭袖手总不言，旁观日在松陵屋。呜呼，君不见勾践争博徒相欺，刘毅一掷百万群道之。何似烂柯樵人归路失，海中见赌龙宫橘。
题把酒问天图
作者：梁佩兰
朝代：清
体裁：古风

宁把酒，莫问天，天岂为汝饮酒怜。宁问天，莫把酒，荷锸一埋酒何有。世人即醉天自醒，夜中朗朗月与星。世人纵醒天亦醉，白日冥冥天亦睡。不如置酒不把天不问，混沌中央得吾朕。天门虎豹当九阍，谁能令汝上帝闻。呜呼，巫咸上天招不得，楚些至今人叹息。
题方葆羽鹤洲图
作者：梁佩兰
朝代：清
体裁：七言绝句

种松十里翠参天，一水浮山万壑妍。绕膝儿孙争授简，便如群鹤噪芝田。
题明少司农忠贞公卓惟恭先生传
作者：梁佩兰
朝代：清
体裁：古风

天地存混元，阴阳运消息。生人居其中，纲常于此植。君臣与父子，忠孝不可易。巍巍忠贞公，靖难死社稷。精诚白日贯，正气两间塞。生平湛经术，丰采露鲠直。当时论徙燕，一疏具深识。主上徒空颔，酿祸成篡逆。文皇爱其才，欲杀还护惜。岂知公就刃，凛烈著颜色。虽然三族夷，史册照赫奕。后来子若孙，远托辽海籍。礼乐致儒臣，貂珰表武职。纯孝继忠荩，先后仰明德。南归住邗水，于越同咫尺。乙酉国事变，维扬涂锋镝。公有九世妇，钱氏藏复壁。出壁并诸姑，赴池血流碧。有明三百年，仕宦千万亿。忠烈惟公家，男女尽报国。维公天笃生，弱龄见奇迹。读书宝香山，玄义通辨晰。每骑黑虎归，多值风雨夕。祠庙在螺髻，栋宇新翚翼。裔孙曰尔堪，享祀岁无斁。夜深览公传，异代成亲炙。稽首再拜之，祗肃立坐侧。恍惚神光来，照我几与席。
题春笋
作者：梁佩兰
朝代：清
体裁：七言绝句

青笋初生才一寸，女儿玉指竞纤纤。宜人最是莺花候，荐入金盘胜蜜甜。
题朱子青橡村观稼图·其一
作者：梁佩兰
朝代：清
体裁：七言绝句

泺上好同丁字水，橡村应是午桥庄。四天爽气秋风远，一带高原夕照黄。
题朱子青橡村观稼图·其二
作者：梁佩兰
朝代：清
体裁：七言绝句

村前村后稻花深，蟋蟀田间亦助吟。写入画图谁占得，鹊华山色落龟阴。
题朱文盎月波吹笛图·其一
作者：梁佩兰
朝代：清
体裁：七言绝句

射鸭人稀落晚潮，高楼衔月水烟消。一声长笛湖鱼出，菱叶芦花历乱摇。
题朱文盎月波吹笛图·其二
作者：梁佩兰
朝代：清
体裁：七言绝句

柳条霜折冻声多，湖尾湖头送玉波。却笑高人忙底事，满船星宿尚吟哦。
题朱生小影
作者：梁佩兰
朝代：清
体裁：古风

九峰峨峨插天半，笠泽微茫浸云汉。云烟绵联互变换，清泉白石明玉粲。先生神明自澡灌，松风吹来衣带缓。躬抱道德常燕衎，顾视尘世鹅鸭乱，方朔岁星诚戏玩。
题朱竹垞太史小长芦图
作者：梁佩兰
朝代：清
体裁：五言绝句

贵日閒身在，长芦入画图。不同三泖水，常钓四鳃鲈。
题朱竹垞太史小长芦图
作者：梁佩兰
朝代：清
体裁：七言绝句

锦袍争似紫荷巾，异代风流贺季真。若道文章留馆阁，一竿秋水又何人。
题李镜月所藏庐山四大图歌
作者：梁佩兰
朝代：清
体裁：古风

君不见李侯画卷长十丈，挂我草堂日初上。以手拂之云欲涨，泠泠似作山水响。展看乃是庐山图，上插霄汉下浸湖。穹窿突兀撑拄孤，浮青荡碧倏若无。一幅五老峰，芙蓉堕如髻。龚贤老诗人，泚笔自矜贵。一幅三叠泉，朱珏笔洒然。玉龙白日走，银河一线穿。其馀石门鹿洞两幅皆好手，张已顾稹得名久。涧水膏流玉篆明，讲堂树老龙鳞朽。翻思前岁过马当，鲟鱼触浪惊舟航。渔人挺叉不敢立，推篷四顾江茫茫。匡庐挂在眼，徘徊不能至。山精实见欺，匡君恐相弃。一见此图如故人，髣髴与我常时亲。岩花的历照野服，山鸟琐屑窥茶巾。云行雨步谁回顾，我家罗浮之山南海之水袅袅飞烟雾。天下名山眼前路，请君置我在画图，五岳金箱从此去。
题查书云骑驴踏雪图·其一
作者：梁佩兰
朝代：清
体裁：七言绝句

几株老树欹边岸，一叠寒溪折小桥。人入画图天地里，不妨驴背影萧萧。
题查书云骑驴踏雪图·其三
作者：梁佩兰
朝代：清
体裁：七言绝句

苍茫古道没荒烟，绝照孤情捉一鞭。纳纳乾坤何处是，寒崖千尺立当前。
题查书云骑驴踏雪图·其二
作者：梁佩兰
朝代：清
体裁：七言绝句

银州金海玉门关，龙骥貂裘雁碛间。那似高人閒策蹇，断吟风雪出黟山。
题查夏仲抱膝图
作者：梁佩兰
朝代：清
体裁：古风

查侯千秋人，志尚在寥廓。九州骋远步，万物函一橐。往昔罗施游，从事开府幕。才矜阮元瑜，人号王景略。南云望碧鸡，西日指剑阁。爨书倩客求，巴賨听人学。扬舲渡湘水，击汰吊红鄂。荆州鼎沉沦，洪武炮遗落。流连缀词赋，慷慨感今昨。家林向赭山，萧散任丘壑。鸿鹄志将翔，菽水供殊乐。白华生绛趺，慈竹长龙箨。此图见生平，抱膝写寄托。丰眉竖颖条，锐骨表山岳。得非隆中人，恐是孤山鹤。长吟继梁父，窃慕实管乐。用心何独深，有道在龙蠖。
题查德尹查浦书屋图
作者：梁佩兰
朝代：清
体裁：古风

高峰划出千重嶂，觌面青崖屹相向。疑是金牛渡海来，远从天目来天上。中有瀑布摇长空，倒挂百丈如白龙。石磴合沓露砐硪，岩花的历穿玲珑。爱君于此搆书屋，前头后头荫松竹。甲帐编齐玳瑁帘，牙签插迸珊瑚轴。诵声琅琅响空山，猿吟鹤啸于其间。把卷往往至月上，朝云暮云相往还。客至一任卸乌帢，美酒糟床正新压。娇儿问字悉虿尾，侍女司香爇螺甲。重楼飞阁更接连，居然韦曲尺五天。板桥迤逦下溪谷，蘋菰凫茈鱼蒲莲。世间何处有此乐，太古以前代怀葛。不似飞鸿落雪泥，等閒倚杖临丹壑。只今出入承明廷，笙簧六籍锵五英。何暇咿唔学林下，腐儒取照蓬中萤。大兄况侍芙蓉殿，御食金盘赐珍膳。小阮常时觐玉皇，一家著作同班掾。纵令洗沐还里闾，衣带左右垂银鱼。大鹏之息亦暂尔，不久即见天中书。惟我片帆返南海，仙湖无恙敝庐在。遥看詄荡天门开，君仍骖驾登蓬莱。名山踪迹总由我，闭户著书始愿果。
题梅藕长天寒翠袖美人图·其一
作者：梁佩兰
朝代：清
体裁：七言绝句

一丛修竹森如束，几叠琴溪曲似湾。独立美人无限意，爱君诗笔写春山。
题梅藕长天寒翠袖美人图·其二
作者：梁佩兰
朝代：清
体裁：七言绝句

微吟长日画屏中，翠袖当前飏晚风。老去风流谁解识，昵人鹦鹉语金笼。
题楝树图
作者：梁佩兰
朝代：清
体裁：七言绝句

一见画图怜大孝，司空手植意无涯。伤心好似冬青树，三月孤亭哭楝花。
题殿一侄石壁山房·其一
作者：梁佩兰
朝代：清
体裁：七言绝句

几重门巷夹荆扉，野果深冬坠雪肥。千尺石屏云际立，山风吹上酒人衣。
题殿一侄石壁山房·其三
作者：梁佩兰
朝代：清
体裁：七言绝句

老树合围横削壁，孤亭亦压两三枝。看来剥落青铜色，想到森寒黑夜时。
题殿一侄石壁山房·其二
作者：梁佩兰
朝代：清
体裁：七言绝句

日射寒林未到阶，鸟从天半影山斋。五山隔断无人见，飞下长松满地钗。
题殿一侄石壁山房·其五
作者：梁佩兰
朝代：清
体裁：七言绝句

烟霞宁为野人来，屋里看山处处开。并与盘餐同一饱，夜深忘却竹灯回。
题殿一侄石壁山房·其四
作者：梁佩兰
朝代：清
体裁：七言绝句

剥啄谁能复扣门，读书长日傍云根。家僮扫叶烧茶灶，颇耐泉声入耳烦。
题汪东山秋帆图
作者：梁佩兰
朝代：清
体裁：古风

潞河水涨今顺流，片帆高挂乘清秋。荻花蓼花杂板渚，枫叶槠叶迎柁楼。长风迅疾如飞鸟，峰峦倏过青齐了。路入淮南楚甸寒，江回白下吴门晓。还家暂解佩银鱼，入梦钟声草阁初。等閒拂水看晴瀑，还向包山读道书。
题浮村土人三笑图卷
作者：梁佩兰
朝代：清
体裁：古风

公为大导师，摆落视一切。高云在辽廓，古雪露清霁。庄生善玄理，禅悦与深契。野马既已忘，毒龙不烦制。千光散圣灯，卐字续佛慧。东林缅前迹，匡岳行复继。礼公金伽黎，还瞻世尊髻。
题渔洋先生蚕尾山图小照
作者：梁佩兰
朝代：清
体裁：古风

延延蚕尾山，巘巘浮空明。纤纤媌娥月，洒洒升太清。忽如美人镜，飞落小洞庭。镜匣露孤髻，镜波流光晶。又如琉璃宫，倒射天上星。一气泻水银，千叠堆瑶琼。鹊华高门堂，兖郓交重扃。古时觞宴人，幡盖于此停。宿鼓鸣灵鼍，汶簧炙鸾笙。今日得我公，千载同一情。在昔使南海，值雪临东平。溪谷变刻镂，舆马行珑玲。首路纪阅历，归日图丹青。剑履展暇豫，几案游杳冥。有书垂琳琅，有船驾蜻蜓。秋色洗空净，木叶含霜英。凫鸥闯蒲莲，鱼龙汎清泠。俨然藐三山，彷佛周八瀛。不惟耳目豁，直令天地醒。何地无佳山，兹山以公名。请登袁宏疏，更补桑钦经。
题渔洋山人放鹇图·其一
作者：梁佩兰
朝代：清
体裁：五言绝句

多少云中思，秋来寄白鹇。无人知片影，冰雪照空山。
题渔洋山人放鹇图·其二
作者：梁佩兰
朝代：清
体裁：五言绝句

无心任出笼，直与高天杳。黄叶蔽前林，疏风散清晓。
题渔洋山人荷锄图
作者：梁佩兰
朝代：清
体裁：古风

江天不辨烟中树，水云山云共一处。轻帆几点半空没，酝酿川原涨成雨。远峰翠湿猿尚吟，新苗绿遍菰蒲渚。就中行田寄超迹，渔洋先生得其趣。鸿胪好手为善传，庙堂岂有藏农具。御书鸾龙表经术，许身稷契方隆遇。荷锄只合付閒人，待我骑牛独归去。芙蓉别业种红秫，手辑农书自笺注。
题灵山寺
作者：梁佩兰
朝代：清
体裁：五言律诗

峡高孤寺出，门对大江开。鸟雀长天过，波涛镇日来。引泉疏近圃，供佛满寒梅。薄暮山烟起，逢僧乞食回。
题狄向涛舍北林塘二十首 其一 柳柴
作者：梁佩兰
朝代：清
体裁：五言绝句

好是杨丝港，长条间短条。渡江人不见，烟雨暗南朝。
题狄向涛舍北林塘二十首 其七 红笑亭
作者：梁佩兰
朝代：清
体裁：五言绝句

幽兰香可怀，木末红宜笑。伫立待夫君，美人善窈窕。
题狄向涛舍北林塘二十首 其三 款竹步
作者：梁佩兰
朝代：清
体裁：五言绝句

脩脩半园竹，落落孤烟晚。相对如幽人，潇湘意何远。
题狄向涛舍北林塘二十首 其九 双芝阁
作者：梁佩兰
朝代：清
体裁：五言绝句

彷佛神仙窟，双芝烨有光。但令生紫盖，不必问斋房。
题狄向涛舍北林塘二十首 其二 诗梦草堂
作者：梁佩兰
朝代：清
体裁：五言绝句

不妨梦过来，一说梦中见。手裁五色云，日华照金殿。
题狄向涛舍北林塘二十首 其二十 雪堂
作者：梁佩兰
朝代：清
体裁：五言绝句

高堂敞疏豁，大雪不教闭。寂寞看乾坤，鸿濛养身世。
题狄向涛舍北林塘二十首 其五 杏花春雨林亭
作者：梁佩兰
朝代：清
体裁：五言绝句

春色留人住，年年一度新。漫将红杏雨，细数落花旬。
题狄向涛舍北林塘二十首 其八 珂月邮
作者：梁佩兰
朝代：清
体裁：五言绝句

夜吟喜高秋，潇洒踏溪月。疑有玉珂来，溪声送清越。
题狄向涛舍北林塘二十首 其六 海棠坞
作者：梁佩兰
朝代：清
体裁：五言绝句

过雨何曾黯，当花著地开。欲留香燕睡，唤醒海棠来。
题狄向涛舍北林塘二十首 其十 五馀轩
作者：梁佩兰
朝代：清
体裁：五言绝句

放鹤教童子，烧香付侍儿。拌将中散懒，一学嗣宗痴。
题狄向涛舍北林塘二十首 其十一 高静阁
作者：梁佩兰
朝代：清
体裁：五言绝句

孤阁高出林，苍烟半空湿。居然石笋矼，卓地云根立。
题狄向涛舍北林塘二十首 其十七 净香庭
作者：梁佩兰
朝代：清
体裁：五言绝句

绿净浮寒水，红香上薄帘。都将闻见绝，閒坐读楞严。
题狄向涛舍北林塘二十首 其十三 樱桃径
作者：梁佩兰
朝代：清
体裁：五言绝句

芳林使我深，信步忘却坐。黄雀历乱飞，樱桃熟将破。
题狄向涛舍北林塘二十首 其十九 橘乡
作者：梁佩兰
朝代：清
体裁：五言绝句

朱橘香千树，江乡似洞庭。与谁明月夜，墙角数秋星。
题狄向涛舍北林塘二十首 其十二 花梁
作者：梁佩兰
朝代：清
体裁：五言绝句

初日上虹梁，花影落水面。采摘有谁来，香风动钗钏。
题狄向涛舍北林塘二十首 其十五 初日芙蓉亭
作者：梁佩兰
朝代：清
体裁：五言绝句

玉溆红云满，金房绮日新。三闾骚些后，谢客一诗人。
题狄向涛舍北林塘二十首 其十八 适适庵
作者：梁佩兰
朝代：清
体裁：五言绝句

岂无居士禅，也入老僧定。宿浦两片云，寒林一声磬。
题狄向涛舍北林塘二十首 其十六 水木清华阁
作者：梁佩兰
朝代：清
体裁：五言绝句

旷怀托高空，抚化玩流转。水木一相鉴，冰雪谁能卷。
题狄向涛舍北林塘二十首 其十四 渔唱亭
作者：梁佩兰
朝代：清
体裁：五言绝句

濑江秋气静，独坐意萧放。往往闻夜渔，歌声出吴榜。
题狄向涛舍北林塘二十首 其四 响臻楼
作者：梁佩兰
朝代：清
体裁：五言绝句

朝看江水流，暮看山月起。天地如空虚，万籁入双耳。
题王丹麓西湖草堂·其一
作者：梁佩兰
朝代：清
体裁：五言绝句

不知南屏钟，疑是山下雪。湖月上塔时，江光射山缺。
题王丹麓西湖草堂·其二
作者：梁佩兰
朝代：清
体裁：五言绝句

幽人抱孤桐，衫袖倚修竹。飞鸟掠一声，高斋落新瀑。
题王令诒松南柳矶图
作者：梁佩兰
朝代：清
体裁：古风

秋空一片昊淞水，荡入青天明镜里。寒沙淅淅涨前汀，归雁提提下丛苇。远峰落照景屡变，明霞敛色烟还紫。石桥掩映薛淀湖，柴门彷佛临顿里。松南月出更幽绝，柳条踠地凉风起。先生磐石坐不言，风流岂是天随子。银鱼三寸饷四腮，垂竿撚须而已矣。我家亦有芙蓉溪，郁水往往来赤鲤。短蓑箬笠徒尔为，挂钩船头失船尾，与君之钓亦如此。
题王兵宪
作者：梁佩兰
朝代：清
体裁：七言律诗

柏台枝叶长丹柯，东拂扶桑荫海波。两世旌幢谁得似，百蛮碑碣总难磨。神羊正夺奸回气，朱鹭新传部曲歌。京国故人来远信，下交犹为达岩阿。
题王紫诠观瀑图
作者：梁佩兰
朝代：清
体裁：古风

长松屈铁龙鳞皱，瀑布飞空出云窦。阴厓激射无时无，天乳濛濛大虚媾。使君自著青茸衫，坐来丰骨何巉岩。玉冰洞地见肺腑，旁罗日月行秋潭。元气淋漓大无外，银河纬繣失破碎。使君神明日灌溉，天门詄荡在其内。
题王蒲衣姬人弹琵琶图·其一
作者：梁佩兰
朝代：清
体裁：七言绝句

红蛮捍拨按弹头，凤尾筛筛指上游。总是王郎新楔子，不曾翻著旧凉州。
题王蒲衣姬人弹琵琶图·其二
作者：梁佩兰
朝代：清
体裁：七言绝句

盛鬋玄云拖绣领，清矑宝月湛香衫。知音识曲聪明甚，捻出冰丝似玉蚕。
题王黄湄给谏红袖乌丝图·其一
作者：梁佩兰
朝代：清
体裁：七言绝句

琅琊兄弟声名重，今日风流见合阳。手里一枝斑竹管，堂前七十二鸳鸯。
题王黄湄给谏红袖乌丝图·其三
作者：梁佩兰
朝代：清
体裁：七言绝句

朝回无事爱高吟，岂有青衣解用心。幽是梅花艳桃蕊，一时香气满南林。
题王黄湄给谏红袖乌丝图·其二
作者：梁佩兰
朝代：清
体裁：七言绝句

谁捧吴绫白雪皑，龙文虎脊候君裁。惊看太华垂天下，疑是黄河伏地来。
题王黄湄给谏红袖乌丝图·其五
作者：梁佩兰
朝代：清
体裁：七言绝句

洛浦何妨赋洛神，琵琶相唤即相亲。凭将一幅乌丝卷，识得黄门万古人。
题王黄湄给谏红袖乌丝图·其四
作者：梁佩兰
朝代：清
体裁：七言绝句

使粤归来无一物，清风赢得满朝闻。侍儿重索罗浮茧，学制麻姑蛱蝶裙。